Perjanjian China-Kepulauan Solomon cemaskan Australia?

Kepulauan Solomon mengesahkan bahawa ia sedang merangka pakatan keselamatan dengan China, satu langkah yang membimbangkan Australia dan sekutu Barat lain di kawasan kejiranan Indo-Pasifiknya.

Dokumen yang bocor menunjukkan bahawa pangkalan tentera China mungkin ditubuhkan di Kepulauan Solomon, yang terletak di utara Australia telah mencemaskan Australia, yang telah lama menjadi sekutu pertahanan utama dan penyedia bantuan terbesar kepada negara kecil itu.

Australia dan New Zealand berkata, mereka telah mengemukakan kebimbangannya terhadap Kepulauan Solomon.

“Saya menghormati hak Kepulauan Solomon untuk membuat keputusan berdaulat, tetapi kami mempunyai hak untuk takut sebarang langkah yang boleh menjejaskan kestabilan dan keselamatan rantau itu, termasuk penubuhan entiti tetap seperti pangkalan tentera,” kata Menteri Luar Australia, Senator Marise Payne.

Selain itu, New Zealand juga berkata, ia bimbang rancangan itu akan mengancam kestabilan institusi dan pengaturan sedia ada yang telah lama menyumbang kepada keselamatan di Pasifik.

Kepulauan Solomon belum mengesahkan ketepatan butiran dalam draf perjanjian yang bocor, mahupun versi terakhir.

Tetapi ia mengumumkan pada hari Jumaat bahawa ia sedang dalam proses memperluaskan keselamatannya dengan lebih banyak negara dan mempelbagaikan perkongsian keselamatan dengan negara lain, termasuk China.

Butiran rancangan yang bocor telah membimbangkan Australia, kerana ia hanya 2,000 kilometer ke selatan Kepulauan Solomon.

Butiran itu membentangkan rangka kerja untuk Beijing mengerahkan pasukan untuk melindungi keselamatan projek China dan China utama di Kepulauan Solomon.

Di bawah dokumen yang sama, Kepulauan Solomon boleh meminta China menghantar polis, tentera, penguat kuasa undang-undang dan kakitangan angkatan tentera yang lain.

Pemerhati percaya bahawa rancangan ini jelas mendedahkan niat China terhadap rantau itu buat kali pertama.

Jonathan Brake, pakar dalam hal ehwal Pulau Pasifik berkata bahawa rancangan ini jelas menunjukkan apa yang China mahu, dan mereka dalam beberapa cara telah memberi bantuan kepada Australia.

“Kami masih di permulaan proses yang panjang dan masih belum melihat askar di darat atau di mana-mana kehadiran tentera di Kepulauan Solomon, tetapi hanya mempertahankan niat China adalah merisaukan.”

Pada Jumaat lalu, Kepulauan Solomon menegaskan bahawa sebarang perkongsian strategik dengan China akan mempunyai dimensi pembangunan.

Kepulauan Solomon sedang mengusahakan pelaksanaan beberapa perjanjian dengan China, antaranya ialah perjanjian berkaitan pengembangan pertukaran perdagangan dan perkhidmatan penerbangan awam.

Tetapi pihak berkuasa di Kepulauan Solomon juga mengalu-alukan tawaran latihan dan peralatan daripada rakan kongsi utamanya, China dan Australia.

Australia semakin bimbang tentang pengaruh China yang semakin meningkat di rantau Indo-Pasifik.

Dalam usaha untuk mengehadkan pengaruh China ini, Australia dalam beberapa tahun kebelakangan ini telah meningkatkan perbelanjaannya untuk bantuan ke pulau-pulau di rantau itu, termasuk membiayai berbilion dolar dalam projek infrastruktur.

Walaupun begitu, hubungan antara China dan Kepulauan Solomon baru-baru ini menyaksikan ketidaksefahaman.

Pada 2019, Kepulauan Solomon menjalin hubungan diplomatik rasmi dengan China dengan mengorbankan hubungan dengan Taiwan.

Pada Jumaat, bekas Perdana Menteri Australia, Kevin Rudd berkata, rancangan China adalah salah satu perkembangan keselamatan paling penting yang telah dilihat dalam beberapa dekad dan mewakili kegagalan pertahanan untuk kerajaan Australia semasa dalam perairan wilayahnya.

Susulan rusuhan di Kepulauan Solomon tahun lalu, Australia menghantar tentera ke negara itu dan melancarkan semula misi polis sebelum ini. China juga telah menawarkan untuk melatih polis di Kepulauan Solomon.

Pada Februari, Amerika Syarikat berkata, ia merancang untuk membuka semula kedutaannya di Kepulauan Solomon, di tengah-tengah kebimbangan mengenai rancangan China di rantau itu.

Tahun lalu, Amerika Syarikat, United Kingdom dan Australia menandatangani perjanjian pertahanan yang dikenali sebagai Ocos, untuk mengukuhkan kehadiran sekutu Barat di rantau Indo-Pasifik.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Lepasan SPM Tidak Sambung Belajar: Apa Solusinya?

Riuh satu Malaysia apabila Jabatan Perangkaan Malaysia mendedahkan 71.2 peratus calon Sijil Pelajaran Malaysia (SPM) tidak mahu menyambung pelajaran.

Data kajian 2019 ini membabitkan 560,000 calon SPM yang mengambil peperiksaan, yang juga menunjukkan hanya 170,000 memilih untuk menyambung pengajian.

Dalam pada itu, Kementerian Pendidikan Malaysia (KPM) sekali lagi memberi kejutan apabila mendapati 24,941 daripada 407, 097 calon berdaftar tidak menduduki peperiksaan SPM pada tahun 2021.

Pada masa yang sama, 45,526 calon yang menduduki peperiksaan SPM tidak layak mendapat sijil kerana gagal mata pelajaran Bahasa Melayu  atau Sejarah atau kedua-duanya.

Isu ini telah membangkitkan pelbagai reaksi dalam kalangan masyarakat kerana sudah tentu nilai ini bukan sekadar angka semata-mata, tetapi melibatkan generasi muda yang bakal mewarisi tampuk kepimpinan negara.

Anak-anak muda inilah yang kelak nanti menjadi penentu aras kepada pembangunan negara, sama ada untuk terus melangkah maju atau mundur ke belakang. Maka, sebenarnya ke mana arah hala taju anak-anak muda ini?

Angka 72.1 peratus lepasan SPM enggan sambung belajar pada 2019 adalah jumlah yang besar, namun lebih membimbangkan jika angka itu semakin meningkat selepas tempoh dua tahun PKP.

Apa sebenarnya yang terjadi kepada anak-anak muda ini sehingga telah keciciran dalam SPM termasuk mereka yang menolak untuk menyambung pelajaran?

Benarkah mereka sudah berputus asa dan merasakan pendidikan tidak lagi penting? Atau adakah mereka merasakan sudah cukup dengan sekadar SPM sahaja?

Kemungkinan besar faktor ekonomi menjadi puncanya ekoran ketidakmampuan keluarga lepasan SPM untuk menampung kewangan mereka untuk menyambung pelajaran.

Dengan kos pengajian di IPT yang tinggi dan gaji yang tidak kompetitif selepas menamatkan pelajaran nanti, sebahagiannya akan berfikir untuk bekerja terus selepas SPM untuk membantu diri dan keluarga.

Bagi sesetengah pihak, pasti mereka merasakan isu ini adalah sesuatu yang membimbangkan dan sewajarnya patut ditangani dengan segera agar tidak menjadi trend yang meningkat.

Dikhuatiri jika berlarutan, ia akan menjejaskan produktiviti negara pada masa mendatang kerana kekurangan ramai tenaga mahir. Bahkan lebih buruk lagi, negara terpaksa mengimport lebih ramai tenaga mahir luar yang akan meningkatkan aliran wang negara ke luar negara.

Sebahagian masyarakat pula bersahaja menerima berita ini kerana beranggapan, pada zaman era digital dan kepesatan ekonomi gig yang menawarkan pekerjaan dengan pelbagai sumber pendapatan yang fleksibel, mereka yang rajin berusaha akan turut berpeluang meningkatkan taraf hidup mereka.

Tambahan pula, mungkin sebahagian mereka yang bekerja selepas SPM akan menyambung pengajian mereka ke tahap yang lebih tinggi apabila kewangan mereka kembali stabil semasa bekerja.

Maka, tidak menghairankan apabila Menteri Pengangkutan, Datuk Seri Wee Ka Siong menyatakan bahawa terdapat permintaan tinggi daripada lepasan SPM berusia 18 tahun yang berminat untuk menjadi penunggang p-hailing, satu pekerjaan yang mampu menjana wang segera yang agak lumayan.

Tidak dapat dinafikan bahawa pandemik Covid-19 juga menjadi faktor utama yang telah menjejaskan persekolahan para pelajar dan banyak pendapatan keluarga terjejas hingga dihimpit kemiskinan.

Laporan Anggaran Pendapatan Isi Rumah dan Insiden Kemiskinan oleh Jabatan Perangkaan Malaysia pada tahun 2021 mendapati sebanyak 20 peratus daripada kumpulan M40 telah beralih kepada had pendapatan di bawah kumpulan B40.

Andaian demi andaian, situasi ini terus menimbulkan tanda tanya. Kementerian Pendidikan perlu segera bertindak menangani isu ini dengan serius melalui pendekatan yang teliti dan solusi yang tuntas.

Harus kita sedari bahawa isu ini tidak terjadi semalaman tetapi sebaliknya, ia adalah natijah daripada segala pengalaman yang telah dilalui oleh pelajar sepanjang masa usia persekolahan.

Benar, pendidikan belum tentu mampu menjanjikan masa depan yang cerah. Namun, ilmu mampu mengubah cara memandang hidup dan menaikkan keupayaan individu untuk mendepani cabaran hidup dengan lebih matang dan bijaksana melalui adab dan anjakan pemikiran.

Pastinya sesiapa yang mempunyai ilmu akan diperlukan dan mampu menjadi penambah baik terhadap kualiti kehidupan.

Sudah tentu kepentingan ilmu tidak wajar dipersoalkan lagi. Sejarah telah banyak merekodkan bagaimana tamadun Islam terbina dengan kuat melalui pengembangan dan pertukaran ilmu.

Tokoh-tokoh sarjana Islam seperti Ibnu Khaldun, Ibnu Sina, al-Zahrawi dan ramai lagi masih disebut-sebut hingga ke hari ini, bahkan Eropah turut mengalami kebangkitan daripada zaman kegelapan kerana transformasi ilmu.

Persoalannya sekarang, apakah yang boleh dilakukan untuk memanggil atau memujuk semula anak-anak muda ini agar kembali semula ke dalam sistem pendidikan jika laluan ini boleh memberikan peluang kesinambungan kehidupan yang lebih sempurna?

Dalam isu ini, perlu diwujudkan sistem sokongan yang mapan melalui pendekatan yang tepat.

Sebaik-baiknya jangan sampai tersilap meminggirkan mereka sehingga boleh wujud rasa ditindas kerana realitinya setiap orang melalui kisah hidup dengan ujian tersendiri.

Dalam menangani isu ini, sejauh manakah keseriusan pihak kerajaan bertindak memikul tanggungjawab dalam menyelesaikan isu ini?

Kita belum melihat kesungguhan yang jelas oleh pihak kerajaan dalam merangka penyelesaian yang holistik dalam menggalakkan lepasan SPM untuk menyambung pelajarannya.

Kerajaan perlu menilai semula dasar PTPTN terutamanya bagi mahasiswa daripada keluarga B40, kos-kos pengajian yang tinggi terutama di IPT Swasta dan menyelaraskan kursus pengajian dengan peluang kerjaya.

Masa hadapan generasi muda negara perlu diselamatkan. Profesor Dr Yusuf al-Qaradawi pernah berkata:

“Apabila kita hendak melihat wajah negara pada masa hadapan, lihatlah generasi mudanya hari ini. Jika generasi mudanya hari ini adalah daripada kalangan yang berakhlak dan berhemah tinggi, tentunya negara kita pada masa hadapan menjadi sebuah negara yang aman makmur. Tetapi jika keadaan sebaliknya, maka bersedialah untuk berdepan kemungkinan buruk yang berlaku.”

Selain kerajaan, kerjasama semua pihak amat perlu dalam membantu menggalakkan lepasan SPM untuk menyambung pelajaran mereka, termasuk pihak ibu bapa, sekolah, NGO, swasta, persatuan penduduk mahupun masyarakat setempat.

Bak peribahasa “Adat pulau limburan pasang,” bersedialah dan mainkanlah peranan masing-masing untuk bersama-sama membantu mengemudi generasi pelapis masa hadapan ke arah memperkasakan jiwa dan pemikiran mereka demi kemakmuran negara.

Basmin Maarof
Pegawai Jabatan Komunikasi Strategik dan Multimedia
Pertubuhan IKRAM Malaysia

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Anak atau gajet?

Abad ini, gajet telah mendominasi kehidupan manusia. Baik anak muda mahupun golongan orang tua, gajet sudah menjadi keperluan penting bagi mereka. Sememangnya kita tidak dapat menyangkal begitu banyak faedah yang kita ambil melalui penggunaan peranti ini.

Walau bagaimanapun, penangan gajet mampu merenggangkan hubungan antara ibu bapa dengan anaknya. Anak tidak lagi mendapat perhatian sepenuhnya, padahal amanah daripada Allah dituntut untuk dijaga dengan sebaiknya. Setiap orang tua akan disoal oleh Allah berkenaan tanggungjawab mereka terhadap anak tersebut.

Tidak sedikit saya saksikan para ibu bapa tidak cakna terhadap perkara ini. Sejak dari kecil lagi, si anak dipaparkan perihal gajet tanpa kawalan. Mereka menyangka dengan cara begitu dapat membuat anak diam berjam-jam lamanya. Sementara si ibu dan ayah pun sibuk dengan gajet masing-masing. Allahul musta’an.

Padahal semasa anak kecillah memerlukan perhatian yang lebih banyak daripada orang tuanya. Betapa cuainya ibu bapa hari ini. Apa yang anak lihat dan belajar ketika ia kanak-kanak dahulu, itulah yang akan menentukan bagaimana tumbuh besarnya kelak.

Kalau ibu bapa mendambakan seorang anak yang rajin beribadah, suka berdamping dengan buku dan belajar, ringan tangan dalam membantu pekerjaan rumah, ibu bapalah yang mesti menjadi orang terawal memberikan contoh-contoh sedemikian kepada anaknya.

Sementelahan, Rasulullah pernah bersabda, “Tidaklah seorang anak yang dilahirkan melainkan dalam keadaan fitrah, maka kedua orang tuanyalah yang menjadikannya Yahudi, Nasrani atau musyrik.” (HR Imam Muslim)

Ini bermakna, peranan ibu bapalah yang utama dalam membentuk keperibadian anaknya. Jangan bergantung kepada sekolah atau madrasah semata-mata dalam pendidikan anak-anak kita jikalau di rumah sendiri mereka tidak diendahkan.

Apabila seorang anak itu diabaikan oleh kedua-dua orang tuanya, berkemungkinan besar ia akan merosakkan kestabilan emosinya.

Sebab itu sering kita saksikan terdapat anak yang begitu degil walhal umur baru empat tahun, tidak tahu menghormati orang lain, mengamuk jika dilarang melakukan sesuatu yang kurang elok dan seumpamanya. Tidak terbayang di benak bagaimana fasa dewasanya kelak, mesti memiliki akhlak yang sangat buruk andai tidak dicegah dari awal.

Wahai ibu bapa, jangan kerana gajet, anak jadi terlantar. Tidak salah untuk mengikuti perkembangan semasa di media sosial tetapi usahlah berlebihan. Ingatlah amanah yang Allah titipkan buat kamu untuk diperlakukan dengan cermat.

Ketika anak-anak kamu masih kecil, kamulah yang ia jadikan sebagai teladan. Kadang mereka enggan mengikuti arahan kamu, bukan sebab keras kepala tetapi apa yang kamu perintahkan itu, kamu sendiri tidak mengerjakannya. Anak lebih cenderung melihat berbanding dari mendengar.

Jikalau hari ini anak kamu lebih banyak menghabiskan masa bersama gajet, itu berpunca daripada diri kamu sebagai ibu bapanya. Berubahlah menjadi orang tua yang berdisiplin.

Kurangkan pemakaian gajet, imarahkan aktiviti yang merangsang perkembangan anak. Rajinlah berbual-bual dengan anak. Peluk dan ciumlah anak anda sekerap mungkin. Belailah mereka dengan penuh kasih sayang.

Sekiranya anda mengasuh dan mendidik anak bagaikan menatang minyak yang penuh, insya-Allah itulah simpanan paling bernilai buat anda di akhirat nanti.

Rasulullah SAW mengatakan, “Apabila matinya seorang anak Adam itu, maka akan terputuslah segala amalannya kecuali tiga perkara; sedekah jariah, ilmu yang bermanfaat dan anak soleh yang mendoakannya.” [HR Imam Muslim]

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Amal Ramadan kerana pahala atau reda Allah?

Apabila datangnya bulan Ramadan, kita akan dapat melihat betapa ramainya manusia boleh hidup dalam disiplin beragama.

Bermula dari seawal pagi sebelum masuknya waktu subuh, kita dituntut untuk bersahur meskipun dengan hanya seteguk air sahaja. Sebelum itu, ada juga yang berkesempatan mendirikan solat dua rakaat lalu berdoa merintih pada-Nya.

Setelah itu, kita mendirikan solat fardu subuh dan bermulalah misi kita menahan lapar dan dahaga dan menahan diri daripada melakukan perkara yang membatalkan puasa sehinggalah terbenamnya matahari.

Dalam pada itu, ada yang bersedekah memberi makan pada orang berpuasa, ada yang rajin bertadarus membaca al-Quran dan pelbagai lagi peluang kebaikan yang kita lakukan dalam bulan Ramadan.

Menjadi persoalan, apakah kita lakukan semua ini ikhlas kerana Allah SWT atau hanya semata-mata mengharapkan ganjaran pahala yang dijanjikan oleh-Nya kepada kita? Jika benar kita melakukan kebaikan hanya untuk mencari pahala, apakah wujud kesalahan beramal hanya kerana mengharapkan pahala daripada Allah ?

Hakikatnya, tidaklah salah sekiranya kita beramal soleh dalam bulan Ramadan untuk mengharapkan ganjaran pahala daripada Allah Azzawajalla. Jika salah, mengapa Allah dan Rasul-Nya menawarkan kepada manusia pelbagai ganjaran pahala yang terdapat dalam bulan Ramadan?

Soal pahala adalah perkara ghaib yang berupa lembaran keredaan Allah dan bukannya berupa bentuk ganjaran material. Sama juga seperti kita beramal untuk mengejar syurga,  yang mana syurga itu adalah tanda kasih sayang dan keredaan Allah buat hamba-Nya.

Ada juga yang mendakwa beramal mengejar pahala adalah syirik tersembunyi kerana tidak ikhlas beramal dan beramal bukan kerana Allah tetapi kerana ganjarannya. Dakwaan ini tidak benar dan salah sama sekali.

Ini kerana persoalan tentang pahala adalah hal yang tidak terpisah daripada Allah, reda dan rahmat-Nya. Kesemuanya berkait dengan Allah. Sama ada kita berkehendak pahala daripada Allah atau kita berkehendak keredaan-Nya, kedua-duanya termasuk dalam makna ikhlas dalam beramal.

Allah Maha Mengetahui akan kelemahan manusia yang memerlukan motivasi dalam beramal. Maka dengan itu, Allah menghadiahkan kepada hamba-Nya bulan Ramadan, yang mana dalam bulan ini terdapat pelbagai tawaran dan ganjaran istimewa buat hamba-Nya yang tidak terlepas daripada melakukan salah dan dosa.

Namun begitu, Allah tidaklah rugi mahupun untung pada amal para hamba-Nya. Ini kerana, Dia tidak bergantung pada sesiapa pun. Dalam sebuah hadis riwayat Bukhari, baginda Nabi SAW bersabda yang bermaksud :

“Barang siapa yang berpuasa Ramadan dalam keadaan penuh keimanan dan ‘ihtisab’, maka akan diampunkan baginya dosanya yang terdahulu.”

Dalam kitab Fath al-Bari, Imam al-Hafidz Ibnu Hajar ketika membahaskan maksud ihtisab, beliau menukilkan maksud yang diberikan oleh Imam al-Khattabi iaitu satu keinginan yang kuat iaitu dia berpuasa dalam rasa keinginan kuatnya untuk mendapat pahalanya.

Selain itu, Imam an-Nawawi dalam Syarah Sahih Muslim menyatakan bahawa ihtisab juga membawa erti ikhlas untuk Allah dan berkehendakkan reda-Nya. Ini menunjukkan soal ikhlas, reda dan pahala adalah satu maksud dan tujuan yang sama, tidak terpisah antara pahala dan reda Allah SWT.

Malah jika benar keinginan beramal untuk beroleh pahala itu dilarang atau ditegah, maka apa tujuannya Allah SWT menawarkan pelbagai ganjaran dan sudah pasti baginda Nabi SAW tidak akan kerap mengulangi perihal ganjaran pahala kepada para sahabat dan umat manusia.

Semua tawaran dan tarikan pahala yang dijanjikan oleh Allah SWT ini terlalu banyak disebutkan dalam al-Quran dan hadis Nabi SAW dalam pelbagai jenis keadaan. Misalnya ganjaran bagi mereka yang berjuang di jalan Allah, dalam Surah an-Nisaa’ ayat 74, Allah SWT berfirman yang bermaksud :

“…Dan barang siapa berperang di jalan Allah lalu gugur atau memperoleh kemenangan, maka akan Kami berikan pahala yang besar kepadanya.”

Dalam firman-Nya yang lain dalam surah al Fath ayat 10 yang bermaksud :

“Bahawa orang-orang yang berjanji setia kepadamu (Muhammad), sesungguhnya mereka hanya berjanji setia kepada Allah. Tangan Allah di atas tangan-tangan mereka, maka barang siapa melanggar perjanjian itu, sesungguhnya dia melanggar janjinya sendiri, dan barang siapa menepati janjinya kepada Allah, maka Dia akan memberinya pahala yang besar.”

Terdapat pelbagai lagi perihal tawaran pahala Allah kepada hamba-Nya. Lebih-lebih lagi pada bulan Ramadan, pelbagai tawaran dan ganjaran pahala yang dijanjikan oleh Allah buat hamba-Nya.

Oleh itu, tidaklah menjadi satu kesalahan sekiranya kita beramal untuk mencari ganjaran pahala yang dijanjikan oleh-Nya, kerana setiap ganjaran yang dijanjikan oleh Allah sudah pasti ada keredaan dan rahmat daripada-Nya. Apa yang penting ialah mahu melakukan kebaikan, bukan hanya tunggu keadaan sempurna, baru hendak melakukan kebaikan.

Jangan ada perangai menyindir, memperli atau memperlekehkan mana-mana individu yang mahu melakukan kebaikan pada bulan Ramadan kerana mengharapkan pahala. Sebaliknya, sokonglah segala usaha baik ini dan berdoa agar kita juga akan menjadi seperti mereka.

Dan yang lebih mustahak, mohonlah kekuatan pada Allah agar kita istiqamah (berterusan) melakukan ibadah, bukan hanya pada bulan Ramadan sahaja. Semoga Allah mengampuni kita semua.

Muhammad Faidhi Azis
Pegawai Masjid dan Guru Takmir

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Merungkai salah tanggapan terhadap Islam melalui teater

Teater yang dipentaskan di Kuala Lumpur Performing Arts Centre (KLPac) itu ditaja oleh Hidayah Centre dan Pertubuhan IKRAM Malaysia dan dipersembahkan dengan hasrat agar orang Islam mendapat pedoman bagaimana menghapuskan prasangka yang tidak berasas terhadap Islam dan seterusnya meredakan ketakutan mereka terhadap agama suci ini.

Selain itu, persembahan ini juga sesuai untuk semua golongan sekali gus dapat menjelaskan salah tanggapan masyarakat bukan Islam terhadap Islam dan ia sangat sesuai untuk masyarakat majmuk Malaysia.

Objektif lainnya adalah merungkai beberapa tanggapan salah mereka terhadap Islam, contohnya masuk Islam adalah masuk Melayu, masuk Islam akan memutuskan perhubungan antara anak dengan ibu bapa, masuk Islam perlu menukar nama Islam dan sebagainya.

Menurut pengarahnya, Santhira Morgan, idea untuk mementaskan teater Islamophobia ini merupakan hasil pemerhatian yang selama ini dilakukannya, lebih-lebih lagi seperti yang berlaku di barat, ia merupakan isu yang hangat yang diperkatakan.

Kebanyakan penonton berasakan persembahan malam itu sungguh berbaloi kerana di samping merehatkan minda dengan sesuatu yang berbeza, mereka dapat meneguk mesej yang berharga. Ia sebagaimana yang pernah diperkatakan Penolong Setiausaha Agung IKRAM, Hj Mohd Yaakub Idris bahawa persembahan teater tersebut merupakan satu kritikan sosial agar orang Islam mempertingkatkan usaha mereka membetulkan salah tanggapan bukan Islam dan seterusnya mengurangkan atau menghapuskan Islamofobia.

IKRAM juga berharap agar teater ini dapat menggalakkan perbincangan yang sihat berkenaan satu tajuk yang amat penting dalam kehidupan masyarakat berbilang agama seperti Malaysia.

Teater tersebut dipentaskan oleh Serious Comedy Studio dengan skrip asalnya ditulis oleh Santhira sendiri, sementara Dr Osman Chua dari Kulliyah Usuluddin, Universiti Islam Antarabangsa dilantik untuk menyelia dan meneliti kandungan skrip tersebut bagi memastikan ia tidak terpesong daripada ajaran Islam.


MPGBSIM sambut baik Projek Perpaduan Sosial

Ini berikutan perbincangan Bahagian Projek Kepelbagaian Kaum dan Budaya NGO itu dengan pihak Majlis Pengetua Guru Besar Sekolah Islam Malaysia (MPGBSIM) pada 29 Mac lalu, di sini.

“Sebagai langkah awal dalam kerjasama ini, pihak Dong Zong menjemput semua sekolah menengah rangkaian dan rakan IKRAM MUSLEH untuk menghantar para pelajar menyertai program Treasure Hunt dan Multi Cultural Camp yang akan diadakan pada hujung tahun ini,” kata Pengerusi MPGBSIM, Isharuddin Ismail.

Dong Zong yang diketuai Kong Wee Cheng selaku pengurus Projek Perpaduan Sosial (The Social Cohesion Project) dan MPGBSIM pula diketuai oleh Isharuddin.

“Pertemuan yang berlangsung tersebut membincangkan mengenai program-program silang budaya yang akan diadakan bersama antara sekolah-sekolah naungan MPGBSIM dengan pihak Dong Zong.”

Menurutnya, pihak MPGBSIM akan mengemukakan cadangan penyertaan para pelajar sekolah Dong Zong dalam program-program kebudayaan di sekolah-sekolah IKRAM MUSLEH.

Turut hadir bersama Pengarah Eksekutif IKRAM MUSLEH, Ustaz Megat Mohamed Amin Megat Mohamed Nor yang bertindak sebagai pengendali perbincangan dan beberapa orang wakil daripada Dong Zong dan MPGBSIM.


Tabung Kemanusiaan Migran Syria dilancarkan

Majlis pelancaran tabung ini telah dihadiri oleh Pengerusi Gabungan NGO Kemanusiaan Syria, Prof Madya Dr Hafidzi Mohd Noor yang juga Pengerusi Humanitarian Care Malaysia (MyCARE) dan disaksikan oleh Duta Besar Lubnan, Ali Daher.

Turut hadir Ketua Pegawai Eksekutif MyCARE, Hj Kamarul Zaman Shaharul Anwar dan Pengurus SHARE dan i4SYRIA, En Sazlie Ibrahim.

Komitmen ini merupakan satu inisiatif Malaysia dalam menjalankan tanggungjawab bersama-sama komuniti antarabangsa untuk menghulurkan bantuan kepada rakyat Syria yang berdepan dengan konflik dan peperangan.

Pelancaran tabung ini turut mendapat kerjasama dengan Gabungan NGO Kemanusiaan Syria yang terdiri daripada sembilan NGO iaitu MyCARE, Syria Care Malaysia, Malaysian Humanitarian Aid and Relief (MAHAR), Angkatan Belia Islam Malaysia (ABIM), IMAM Response & Relief Team (IMARET), Muslim Care Malaysia Society, Pertubuhan Sinar Damsyik Malaysia (PERSIDAM), Malaysia Life Line for Syria dan Yayasan Restu.

Sementara itu, dua wakil daripada MyCARE bersama lima pegawai kanan Polis Diraja Malaysia (PDRM), Jabatan Imigresen dan Kementerian Dalam Negeri (KDN) akan berlepas ke Beirut dalam masa terdekat bagi melakukan tapisan keselamatan serta kesihatan sebelum membawa masuk migran.

Dalam pada itu, 100 migran Syria daripada 24 keluarga terbabit ketika ini tinggal di kem pelarian Lembah Bekka, Lubnan dan bakal ditempatkan di penempatan sementara di Setia Alam, Shah Alam dan Gabungan NGO Kemanusiaan Syria akan menguruskan hal ehwal pendidikan, kesihatan dan kebajikan mereka.

Tabung Kemanusiaan Program Penempatan Sementara Migran Syria yang telah dilancarkan ini membawa objektif bagi mengumpul dana untuk menyediakan keperluan-keperluan asas untuk kumpulan migran ini apabila tiba di Malaysia nanti.

Sumbangan daripada syarikat dan individu-individu sama ada dari dalam atau luar Malaysia amatlah dihargai dan dialu-alukan.

Dalam Perhimpunan Agung PBB di New York pada Oktober tahun lalu, Malaysia menyatakan komitmen untuk menerima 3,000 pelarian perang Syria secara berperingkat dalam tempoh tiga tahun akan datang.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Sympathy for the People and Government of Japan

Pertubuhan IKRAM Malaysia (IKRAM), a Malaysian Islamic organisation involved in Islamic call, welfare and educational activities, expresses its condolences to the people and government of Japan.

IKRAM will participate with the people and the government of Malaysia in extending assistance to the people of Japan, in the spirit of solidarity and friendship.

IKRAM also urges the Malaysian government to take the necessary measures to ensure the safety of more than 5,000 Malaysians living in Japan.

It is our hope and belief that the Japanese people, known for their discipline and resourcefulness, are able to recover swiftly from this calamity, as they have done during the aftermath of the Second World War.

We pray for the safety, wellbeing and resilience of the people of Japan.

DR MOHD PARID SHEIKH AHMAD
President
Pertubuhan IKRAM Malaysia (IKRAM)


Agar Palestin sentiasa di hati para du’at

Ramadan lalu, kita sekali lagi dikejutkan dengan peristiwa berdarah di bumi Israk Mikraj yang berlaku pada 7 Mei 2021 bermula dengan pencerobohan polis Israel di Masjid al-Aqsa.

Kemudiannya tindakan pendatang Yahudi merampas rumah penduduk Palestin di penempatan Sheikh Jarrah seterusnya pengeboman tentera Israel ke atas Semenanjung Gaza dan yang terbaru penggempuran pendatang Yahudi di kawasan penempatan Arab di Silwan dan Ni’ilin.

Peristiwa ini telah menggemparkan dunia atas kebiadaban tentera Israel mencemari kesucian bulan Ramadan serta menyaksikan pelanggaran Undang-undang Antarabangsa dan hak asasi kemanusiaan.

Sesiapa pun yang mengikuti perkembangan ini, pastinya bercampur-baur perasaan dan emosi yang menahan marah melihat kejadian ini. Peristiwa ini bukan sahaja membangkitkan kemarahan umat Islam sahaja, malah ia juga membawa kecaman daripada masyarakat antarabangsa.

Kebiadaban Zionis Israel ini telah kita ketahui sejak sekian lama; mereka tidak pernah berhenti untuk meneruskan cita-cita mereka bagi mendirikan Israel Raya (The Greater Israel). Saudara kita di Palestin terus kekal beristiqamah mempertahankan setiap inci di bumi berkat ini kerana yakin dengan janji-Nya melalui sabda Nabi SAW, daripada Abu Umamah RA:

“Sentiasa berada dalam kalangan umatku yang menyerlahkan diri mereka secara terbuka dan nyata, menegakkan kebenaran, menghadapi musuh dengan gagah perkasa, tidak boleh dimudaratkan (dihentikan) oleh orang-orang yang mengecewakan mereka, sehinggalah datangnya perintah Allah (memenangkan mereka) dalam keadaan mereka terus meneruskan perjuangannya”. Lalu para sahabat bertanya: “Siapakah mereka itu wahai Rasulullah dan di mana mereka berada?” Sabdanya: “Di Baitulmaqdis dan sekitar Baitulmaqdis.” (HR Ahmad)

Peristiwa ini telah menarik perhatian bukan sahaja umat Islam, malah seluruh dunia mengikuti perkembangan di Palestin. Umat Arab juga terpanggil untuk bersama-sama mempertahankan Baitulmaqdis sehingga berbondong-bondong pemuda dari Jordan dan Lubnan mengerumuni baris sempadan dengan Israel.

Tumpuan mula diberikan oleh pemimpin dunia bagi menghentikan tindakan tidak berperikemanusiaan oleh Zionis Israel yang mengebom kediaman penduduk sehingga mengakibatkan kehilangan nyawa wanita dan kanak-kanak.

Secara tidak sedar, wujud kecenderungan hati seluruh bangsa manusia di seluruh pelusuk dunia tertumpu ke arah Baitulmaqdis, ke arah Hamas, ke arah Gaza yang dimuliakan, dan ke arah Briged al-Qassam dan para mujahidin.

Dan daripada rentetan inilah datangnya banyak bantuan, baik dalam bentuk material, sokongan media dan pembebasan daripada cengkaman penjajah Zionis Israel setelah beberapa tahun lamanya, sepertimana Nabi Muhammad SAW pernah mengisyaratkan dalam sabdanya:

“Akan sentiasa ada dalam kalangan umatku yang berada dalam kemenangan ke atas orang lain. Dan Allah Azzawajalla menyesatkan hati-hati sesuatu golongan, supaya dengannya orang-orang mukmin memperoleh pahala dan ganjaran sehinggalah datang ketetapan Allah Azzawajalla. Pusat negeri (kediaman) bagi orang Islam adalah di Syam dan kuda yang diikatkan tali pada kepalanya itu (untuk siap berperang) membawa kebaikan.” (Hadis Riwayat An-Nasa’i, No. 3563, Al-Albani – Sahih)

Saudara kita di Palestin tidak pernah berhenti berjuang dengan sabar dan penuh keazaman yang tinggi bagi menentang kebiadaban Zionis Israel. Serangan yang berlaku ini bukanlah kali pertama dan pastinya bukan kali terakhir.

Boleh jadi, akan datang mungkin akan berlaku lagi kebiadaban Zionis Israel walaupun sudah diputuskan gencatan senjata. Cumanya, adakah kita yang berada dalam gerakan dakwah tarbiah dan kebajikan ini, turut serta dalam perjuangan mereka di sana?

Adakah kita menyahut perjuangan mereka hanya secara bermusim? Atau hanya apabila berlaku pelanggaran kebiadaban Zionis, barulah kita tersentak bangun bersemangat semula menentang kezaliman mereka?

Sedangkan kita mengetahui hakikatnya apa yang terjadi di sana setiap masa dengan maklumat lintas langsung di bumi Gaza, malah kita juga dikhabarkan melalui wakil kita tentang perkembangan di sana.

Kita selaku ahli bagi gerakan Islam ini seharusnya bergerak dan memainkan peranan kita yang penting ini di tengah-tengah masyarakat. Menggerakkan kesedaran ini seharusnya berterusan ke setiap sudut dunia dan sepanjang zaman sehinggalah kemenangan Baitulmaqdis dibebaskan seperti janji Allah.

Betapa dekatnya hati kita dengan tanah yang diberkati itu adalah kerana ikatan akidah yang terjalin atas kesaksian kita akan janji Allah Taala ke atas bumi yang diberkati ini dan kemenangan yang dijanjikan Nabi Muhammad SAW padanya.

Daripada Abu Hurairah RA, Rasulullah SAW bersabda: “Kiamat tidak terjadi hingga kaum Muslimin memerangi Yahudi, lalu kaum Muslimin membunuh mereka hingga orang Yahudi bersembunyi di balik batu dan pohon, batu atau pohon berkata, ‘Hai Muslim, hai hamba Allah, ini orang Yahudi di belakangku, ke marilah, bunuhlah dia’ kecuali pohon gharqad, ia adalah pohon Yahudi’.” (Hadis Riwayat Muslim, No. 2922)

Sesungguhnya kesedaran dari hati para du’at telah melahirkan pahlawan-pahlawan hebat dalam mempertahankan Baitulmaqdis seperti Syeikh Muhammad Amin al-Husseini yang menentang keras pendudukan Yahudi di Palestin serta menentang pasukan Haganah (pasukan separa-ketenteraan Yahudi).

Seterusnya, bangkitnya perjuangan Syeikh Izzuddin al-Qassam telah pun berkembang mekar dan membuahkan hasil melalui terowong-terowong, peluru-peluru berpandu dan gerakan-gerakan berkumpulan sehingga ke hari ini.

Tidak kurangnya juga seruan asy-Syahid Imam Hassan al-Banna menyuntik semangat jihad dan pengorbanan dalam suatu mukhayyam pada 1943 kepada kepimpinan Ikhwanul Muslimin membuatkan ramai pemuda Ikhwan menyertai pasukan sukarelawan dalam menentang kebiadaban Zionis antara tahun 1946-1947 ini dengan diketuai oleh Muhammad al-Farghali dan dilatih oleh Ustaz Mahdi Akif.

Begitu juga dengan ramai lagi tokoh du’at yang menyahut seruan mempertahankan Baitulmaqdis dari sekitar dunia Arab seperti Ahmad Abdul Aziz, Kamal as-Sharif, Mustafa as-Siba’ie, Muhammad Mahmoud as-Shawaf, Abdul Latif Abu Quroh, Harun bin Jazi dan ribuan pejuang-pejuang yang dimuliakan.

مِّنَ المُؤمِنينَ رِجالٌ صَدَقوا ما عٰهَدُوا اللهَ عَلَيهِ ۖ فَمِنهُم مَّن قَضىٰ نَحبَهُ وَمِنهُم مَّن يَنتَظِرُ ۖ وَما بَدَّلوا تَبديلًا

“Di antara orang-orang mukmin itu ada orang-orang yang menepati apa yang telah mereka janjikan kepada Allah; maka di antara mereka ada yang gugur, dan di antara mereka ada (pula) yang menunggu-nunggu dan mereka tidak merubah (janjinya).” (Surah al-Ahzab: 23)

Segala puji bagi-Mu wahai Tuhan kami, yang telah menjadikan kalam hamba-Mu iaitu Muhammad Morsi seperti pedang yang tajam dan tombak yang menghunus. Beliau telah berjanji kepada dirinya sendiri dengan berkata, “Kami tidak akan sesekali membiarkan Gaza bersendirian.” Dan mereka (pihak musuh) telah membunuhnya, tetapi Allah telah menghidupkan pula satu ummah di sebalik kesaksiannya itu.

Dengan ini, bersama-sama kita membulatkan tekad dan menanam azam untuk tidak akan melupakan perjuangan Palestin ini, dan sentiasalah kita peka dan menimba ilmu berkenaan Palestin dalam kita membawa kesedaran yang penting ini kepada ahli keluarga kita serta masyarakat kita untuk bersama-sama dalam perjuangan ini.

Sokongan sumbangan daripada rakyat Malaysia selama ini telah banyak membantu saudara kita di Palestin dalam pembelaan anak yatim, pembangunan semula selepas perang, kemandirian ekonomi komuniti Gaza, penerusan pendidikan generasi baharu Palestin dan banyak lagi bantuan umum yang telah disalurkan kepada mereka.

Bersama kita mengajak rakyat Malaysia berkongsi rezeki dan perasaan bahawa kita sentiasa menyokong perjuangan Palestin. Kesedaran yang timbul daripada masyarakat dunia telah menghasilkan banyak sokongan padu secara kreatif di media sosial, media elektronik, malahan sokongan politik dari serata dunia dapat membangkitkan kecekalan perjuangan Palestin.

Walaupun serangan daripada media utama banyak menyebelahi Zionis Israel, ia tidak memberikan sedikit kesan pun ke atas perjuangan ini. Malah, muncul sokongan yang tidak disangka-sangka hadir satu persatu.

Siapa menyangka lagu yang ditulis oleh Michael Heart iaitu ‘We Will Not Go Down’ dihasilkan semasa serangan ke atas Gaza tahun 2018 telah digemari oleh kebanyakan anak muda.

Tahun ini pula anak muda kita (The Prophecies, Sufi Ahmed, dan Afdhal Thuairi dan 2ARD) juga menghasilkan lagu berjudul ‘Mana Mungkin’ yang juga didedikasikan untuk peperangan Saif al-Quds ini.

Kemudian, kempen #IsraelKoyak yang menjadi carian tertinggi di Twitter juga telah memberi kesan kepada wartawan Israel serta serangan penggodam ke atas beberapa laman sesawang milik pentadbiran kerajaan Israel juga digodam, telah membuktikan bahawa pentingnya kesedaran perjuangan pembebasan Palestin ini mesti selalu diingatkan.

Semoga kempen yang telah berjalan sepanjang lonjakan peristiwa Saif al-Quds ini menyuntik semangat kita menyokong pembebasan Palestin. Semoga hati para du’at ini sentiasa tersemat perjuangan Palestin ini. Semoga doa kita untuk perjuangan Palestin ini sentiasa dipanjatkan kepada Allah Jalla wa ‘Alaa.

Kami memohon kepada-Mu ya Allah agar menurunkan pertolongan-Mu ke atas hamba-Mu dalam kalangan orang-orang yang beriman dalam peperangan Saif al-Quds, pertolongan yang didambakan oleh sekalian hamba hanya kerana-Mu, yang terdiri daripada tentera al-Qassam dan mereka yang bersama mereka dalam kalangan orang-orang beriman.

Semoga segala usaha dan harta yang kita korbankan untuk sokongan perjuangan ini menjadi saksi dan dihitung sebagai amalan soleh di sisi Allah dan Allah reda dengan jihad dan pengorbanan kita, insya-Allah.

فِي بِضْعِ سِنِينَ ۗ لِلَّهِ الْأَمْرُ مِنْ قَبْلُ وَمِنْ بَعْدُ ۚ وَيَوْمَئِذٍ يَفْرَحُ الْمُؤْمِنُونَ

“..dalam beberapa tahun lagi. Bagi Allah-lah urusan sebelum dan sesudah (mereka menang). Dan pada hari (kemenangan bangsa Romawi) itu, bergembiralah orang-orang yang beriman.” (Surah ar-Rum: 4)

Wallahu a’lam.

Mohd Syariffudin Abu Kassim
Ketua IKRAM Muda
Kuala Lumpur

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pendakwah program realiti yang mencemar Islam yang murni

Baru-baru ini kita dikejutkan dengan seorang pendakwah program realiti Da’i ditahan polis kerana didakwa merogol seorang wanita pada tahun lalu. Kita mengharapkan keadilan antara beliau dan wanita yang mendakwa itu serta hukuman yang setimpal jika beliau didapati bersalah.

Teringat pula satu demi satu insiden yang berkaitan pada tahun lalu, agak banyak kontroversinya berkaitan pendakwah program realiti ini.

Antaranya, seorang Imam Muda berkahwin lagi dengan alasan untuk membantu kewangan keluarga. Tidak lama kemudian beliau menceraikan isteri pertamanya yang memiliki lima anak sejak bersama. Ini bukan ‘membantu’ tapi membantut namanya.

Tidak cukup dengan itu, melalui mesej Whatsapp, seorang Pencetus Ummah (PU) menceraikan isterinya yang sedang sarat mengandung tujuh bulan dan mengahwini seorang janda. Isy, isy…

Selain itu, isteri seorang pendakwah Da’i pula dilaporkan tertekan kerana suaminya sudah beberapa kali curang dengan membuat panggilan tidak senonoh dengan wanita lain melalui rakaman video dalam telefon bimbitnya. Adoi, lupa diri pula.

Menambah lagi kontroversi, hanya kerana ‘aura’, seorang Da’i berkahwin dengan seorang janda di Makkah dan kemudiannya menceraikan isteri pertama yang sedang sarat mengandung anak kedua, namun kemudian beliau rujuk kembali isteri pertama dan menceraikan isteri kedua.

Seorang demi seorang pendakwah program realiti ‘buat perangai’ selepas digelar Da’i, PU, Imam Muda. Ya, mereka adalah manusia yang tidak lari daripada rencam kehidupan, tetapi perlu diingat, mereka juga adalah pendakwah.

Orang yang membawa gelaran Da’i, PU dan Imam Muda ataupun pendakwah, agamawan dan ustaz mempunyai tanggungjawab berat untuk menjadi contoh kepada masyarakat dan bukan hanya sekadar menyampaikan ilmu semata-mata.

“Wahai orang-orang yang beriman! Mengapa kamu memperkatakan apa yang kamu tidak melakukannya!? Amat besar kebenciannya di sisi Allah – kamu memperkatakan sesuatu yang kamu tidak melakukannya.” (As-Saff: 2-3)

Para pendakwah merupakan model yang menjadi perhatian dan contoh kepada masyarakat walau di mana sahaja berada, sama ada dalam bentuk bicara atau perbuatan mereka.

Jika kontroversi demi kontroversi ditimbulkan oleh golongan pendakwah, apa lagi contoh baik yang boleh ditonjolkan kepada masyarakat selain mencemarkan nama baik golongan pendakwah itu sendiri?

“Patutkah kamu menyuruh manusia supaya berbuat kebaikan sedang kamu lupa akan diri kamu sendiri; padahal kamu semua membaca Kitab Allah, tidakkah kamu berakal?” (al-Baqarah: 44)

Para pendakwah adalah penyampai risalah Islam dan juga duta Islam yang membawa imej Islam, sudah tentu mereka wajib mengikuti contoh akhlak mulia Rasulullah SAW.

Jika akhlak dalam isu kahwin cerai pun belum selesai lagi ditambah pula dengan dakwaan kes jenayah, apalah yang boleh diharapkan dengan gelaran pendakwah itu? Bak kata pepatah Karam Singh Walia, “Harapkan pagar, pagar tidak boleh diharap”.

Sudah tentu pelbagai kecaman akan dilabel oleh netizen kepada golongan seperti ini antaranya ‘penunggang agama’, ‘ustaz segera’, ‘ustaz jadian’, ‘ustaz penipu’ dan sebagainya. Dengan gelaran itu, ia sedikit sebanyak telah mencemarkan imej pendakwah itu sendiri yang digandingkan dengan akhlak negatif segelintir mereka.

Teringat kata-kata Ibnu Qayyim, “Agama itu seluruhnya adalah akhlak. Barang siapa baik akhlaknya, maka semakin baik pula agamanya.”

Pelbagai faktor yang memungkinkan golongan ini mudah terdedah kepada kontroversi antaranya niat sebenar menyertai program realiti, lupa diri setelah menjadi finalis atau juara, tarikan dunia, wanita dan kejutan budaya kerana menjadi perhatian masyarakat setelah menjadi pendakwah selebriti.

Tidak dinafikan program-program realiti ini telah menghasilkan lebih ramai pendakwah untuk terjun kepada masyarakat untuk menyebarkan Islam dan kebaikan.

Gelaran ‘ustaz segera’ atau ‘ustaz jadian’ bagi penulis tidaklah begitu tepat kerana ada dalam kalangan mereka sebenarnya sudah menuntut ilmu agama, cuma program-program realiti ini telah menzahirkan ilmu, potensi dakwah dan keberadaan mereka dalam masyarakat.

Walaupun begitu, sesuai dengan perkembangan teknologi, perhatian media dan masyarakat kepada mereka terbawa-bawa pula hingga kepada masalah-masalah peribadi para pendakwah itu sendiri kerana mereka sudah terkenal dan menjadi selebriti, seperti juga artis-artis lain.

Satu persoalan yang perlu difikirkan, adakah wajar diteruskan program-program realiti ini kerana isu-isu yang timbul daripada pendakwah selebriti yang turut mencemarkan program itu sendiri?

Bagi penulis, jawapannya ya dan tidak. Jika program-program realiti pendakwah lebih banyak memberikan kesan dan contoh buruk kepada masyarakat, ia tidak wajar diteruskan. Jika ia membawa lebih banyak manfaat dan teladan baik, program realiti pendakwah wajar diteruskan.

Bagi pihak stesen TV pula, janganlah menerbitkan program-program realiti atau program agama yang seumpamanya hanya untuk mengejar bilangan penonton dan meraih keuntungan daripada iklan semata-mata.

Nilailah semula mekanisme temu duga calon peserta, ketahui kelayakannya, kenal pasti latar belakang, cara hidup dan sahsiahnya serta hantaran (posting) melalui media sosialnya sebelum temu duga, bukan sekadar menilai penampilan dan kepetahan bicaranya. Mungkin juga boleh diwujudkan kaunselor atau pakar psikologi bagi menilai setiap peserta semasa temu duga nanti.

Saya yakin stesen TV boleh berusaha melakukannya agar peserta-peserta nanti boleh menyampaikan mesej dakwah yang berkesan serta mampu menampilkan akhlak dan sahsiah yang baik walaupun sudah bergelar pendakwah Da’i, PU, Imam Muda atau apa-apa program realiti seumpamanya selepas ini.

Dalam apa-apa rancangan dakwah, yang penting bukan sahaja rancangannya tetapi juga apa impak selepasnya kepada masyarakat. Sekurang-kurangnya, ‘tapisan’ peserta oleh stesen TV telah dilakukan sebaik-baiknya jika berlaku apa-apa insiden berkaitan mereka nanti.

Bagi sekalian pendakwah, dakwah itu bukan hanya menyebarkan kebaikan, dakwah itu juga adalah baiknya teladan. Jika hanya pandai menyebarkan kebaikan tapi buruk pula teladan, masyarakat akan berjauhan dan tempanglah pula kebaikan.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Formula SNAKE buah tangan MHI

Alhamdulillah, pelayaran bahtera MHI selama 42 hari telah tiba di pelabuhan dengan jayanya. Pelayaran kali ini dilengkapi pelbagai ilmu yang merangkumi aspek pengetahuan, kemahiran mahupun perubahan sikap. Kesemua ini disemai dengan baik demi melahirkan generasi muda yang mampu membangunkan diri, agama, bangsa dan negara.

Kebiasaannya, setiap anak kapal akan menerima imbuhan dan hadiah daripada nakhoda sebagai tanda terima kasih kerana berjaya mengharungi samudera yang begitu luas dan akhirnya berlabuh dengan selamat.

Kali ini, selaku juragan yang diamanahkan mengawal kapal MHI, saya berbesar hati untuk memberikan formula SNAKE kepada semua anak kapal sebagai buah tangan bagi menempuhi realiti kehidupan sebenar.

SNAKE merupakan singkatan kepada Skill, Networking, Attitude, Knowledge dan Experience. Buah tangan ini akan saya huraikan satu persatu sehinggalah kesemua anak kapal dapat menghadamkannya.

Pertama, SKILL. Sepanjang 42 hari belayar di MHI, pelbagai kemahiran telah diperturunkan kepada anak kapal. Antaranya ialah kemahiran mengurus, memimpin, menjadi imam, memberi tazkirah, pengucapan awam, berorganisasi, memasak, menjahit, berbengkel kereta dan menyembelih ayam.

Semua kemahiran ini merupakan kemahiran insaniah (soft skill set) yang penting untuk anak kapal menjalani kehidupan sebagai seorang mahasiswa, ketua keluarga, pemimpin masyarakat dan negara.

Perkara ini amat penting kerana kajian yang dilakukan di Harvard University, Amerika Syarikat menyatakan, berjayanya seseorang tidak ditentukan semata-mata oleh pengetahuan dan kemampuan teknik (hard skill) saja, tetapi lebih kepada kemampuan mengurus diri dan orang lain (soft skill).

Kajian ini turut menyatakan, berjayanya seseorang hanya ditentukan sekitar 20 peratus oleh hard skill dan bakinya 80 peratus oleh soft skill.

Peserta MHI menyantuni pelajar SK Perik dengan sesi motivasi dan fun learning

Kedua, Networking. Tempoh pelayaran yang lama menyebabkan pentingnya keserasian antara anak kapal. Anak kapal yang datang daripada pelbagai latar belakang perlu bekerjasama sepanjang tempoh pelayaran MHI.

Oleh yang demikian, perkara paling penting yang sering diingatkan ialah ukhuwah dan kasih sayang. Perkara ini boleh ditingkatkan daripada sekadar persaudaraan kepada suatu jaringan yang padu. Selepas tamat pelayaran MHI selama 42 hari, semua peserta akan bergelimpangan keluar membangunkan masyarakat di tempat masing-masing.

Perkara ini bakal menjadi suatu jaringan yang luas di peringkat nasional malah mungkin di peringkat antarabangsa. Kehadiran peserta dari seluruh Malaysia termasuk Sabah dan Sarawak, menjadikan jaringan ini sangat luar biasa pada awal usia 17 tahun.

Ketiga, ATTITUDE. Beberapa orang anak kapal bertanya, “Mengapa pelayaran ini terlalu lama sehingga 42 hari?” Selaku nakhoda, saya perlu menjawab setiap persoalan anak kapal bagi mewujudkan keserasian antara kami semua.

Jawapan saya mudah, “Kerana ada pendapat mengatakan, jika kita ingin mengubah sikap seseorang sehingga menjadi kebiasaan (habit), maka kita memerlukan sekurang-kurangnya 40 hari”.

Sepanjang 40 hari, peserta bersolat jemaah lima waktu, membaca zikir mathurat, mendengar tazkirah, bertilawah dan membaca hadis. Aktiviti ini diharapkan dapat mengubah sikap dan personaliti peserta ke arah lebih positif, mencintai ilmu dan beramal dengan seikhlas hati.

Jika sewaktu pelayaran, amalan-amalan tersebut dilakukan secara ‘paksa rela’, diharapkan selepas ini perkara itu menjadi sukarela seperti kata pepatah “Biasakan yang betul, betulkan yang biasa”.

Perkongsian Prof Datuk Dr Harlina mengenai pemikiran kreatif dan kritis

Keempat, KNOWLEDGE. Manusia paling bijak ialah mereka yang sentiasa mencintai ilmu. Allah SWT berfirman dalam al-Quran yang bermaksud:

“Hai orang-orang beriman apabila dikatakan kepadamu: “Berlapang-lapanglah dalam majlis”, maka lapangkanlah nescaya Allah akan memberi kelapangan untukmu. Dan apabila dikatakan: “Berdirilah kamu”, maka berdirilah, nescaya Allah akan meninggikan orang-orang yang beriman di antaramu dan orang-orang yang diberi ilmu pengetahuan beberapa darjat dan Allah Maha Mengetahui apa yang kamu kerjakan.” (Al-Mujadilah: 11)

Oleh yang demikian, pelayaran MHI kali ini amat mementingkan aspek ilmu dalam diri anak kapal. Mereka telah diberikan pelbagai ilmu antaranya akidah, ibadah, sirah dan hadis. Kesemua ilmu ini merupakan aset penting dalam membina asas jati diri seorang mukmin profesional.

Peserta MHI bergotong-royong membersihkan Masjid Kg Perik

Kelima, EXPERIENCE. Ibu segala ilmu adalah pengalaman. Pengalaman ini tidak boleh dibeli melalui buku dan kuliah di dalam dewan. Pengalaman perlu dirasai sendiri oleh setiap individu.

Sebab itu wujudnya pepatah “siapa makan garam dahulu”. Pepatah ini ingin menunjukkan beza individu yang berpengalaman dengan yang tidak berpengalaman. Menariknya pelayaran MHI apabila anak kapal dibawa ke Kampung Perik, Kuala Nerang, Kedah untuk aktiviti jaulah keluarga angkat.

Segala ilmu dan kemahiran yang telah diajar perlu dipraktikkan di kampung tersebut seperti aktviti kemasyarakatan, mempelajari budaya, menghargai kepayahan, menikmati alam dan menyantuni masyarakat setempat menjadi sajian penting sepanjang jaulah. Inilah pengalaman. Pengalaman yang tidak mampu dinilai harganya.

Maka, inilah formula SNAKE yang telah menjadi buah tangan buat semua anak kapal bahtera MHI 2019/2020. Formula ini bakal menjadi skill set yang penting bagi melahirkan negarawan yang mukhlisin (ikhlas) dan mukminin menjelang Wawasan Kemakmuran Bersama 2030 nanti.

Semoga semua anak kapal dapat terus istiqamah menggigit dan berkongsi buah tangan ini sepanjang kehidupan mereka. Saya yakin mereka sudah boleh berlayar sendiri selepas ini dengan bekalan yang telah diberikan.

Benarlah pesan orang dahulu, “Kalau tidak dipecah ruyung, manakan dapat sagunya”. Sebagai nakhoda MHI, saya dan pasukan telah berusaha ‘memecahkan ruyung’, sekarang ‘sagu’ boleh dinikmati bersama.

Mohd Hafiz Abd HamidPengarah MHI 2019/2020 (Nakhoda)#MHI1920

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Memperkasakan OKU dengan rahmah

Dianjurkan oleh Jawatankuasa Khidmat Masyarakat IKRAM (i-Bantu), seminar setengah hari ini diadakan di Dewan Perdana, Pusat Latihan Perindustrian dan Pemulihan (PLPP) Bangi bertujuan untuk menyantuni aspek rohani peserta OKU Muslim.

Antara objektif program ini adalah untuk mengasah serta mengukuhkan akidah para OKU dalam memandang serta menilai kelainan yang ada pada diri mereka agar memiliki pemikiran yang betul dalam ujian dan kehidupan.

Usai ucapan aluan Timbalan Pengarah PLPP Bangi, En Muhamad Zaifol Ishak, slot pertama seminar telah disampaikan oleh seorang pendakwah bebas OKU, Ustaz Mahathir Alkhobiri yang bertajuk “Apa Ada Pada Takdir Ilahi”.

Tampil positif dengan memperkenalkan diri sebagai Orang Kuat Upaya (OKU), beliau menekankan peri pentingnya para OKU bersikap redha dengan ujian yang menimpa, tidak berputus asa dan sentiasa positif dalam menghadapi kehidupan mendatang.

Para peserta, Dr Akmal dan forum

Beliau memetik firman Allah SWT yang bermaksud:

“Wahai anak-anakku! Pergilah dan intiplah khabar berita mengenai Yusuf dan saudaranya (Bunyamin), dan janganlah kamu berputus asa dari rahmat serta pertolongan Allah. Sesungguhnya tidak berputus asa dari rahmat dan pertolongan Allah itu melainkan kaum yang kafir”. (Yusuf: 87)

Sementara itu, Ketua Jabatan & Pakar Perubatan Pemulihan Hospital Sungai Buloh, Dr. Akmal Hafizah Zamli menyampaikan topik “Situasi Seorang OKU Itu Unik” dalam slot kedua yang membicarakan keunikan dan kekuatan tersendiri OKU meskipun dilihat kekurangan tertentu dalam aspek fizikal.

Seterusnya slot forum “Antara Pasrah dan Redha” menampilkan perkongsian daripada OKU sendiri iaitu Pn. Norazlina Zakaria, yang mengalami kecederaan saraf tunjang serta En. Hazmi, yang dimoderatorkan oleh Pensyarah & Pakar Perubatan Pemulihan, Universiti Malaya Dr. Aishah Ahmad Fauzi.

Semoga seminar ini menjadi satu inisiatif yang bermakna agar peserta OKU terus positif ke hadapan dalam meneruskan hidup sebagai seorang Muslim di samping membina keyakinan diri ke arah masa depan yang lebih baik, insya-Allah.


Tolak Sikap Prejudis Yang Menghancurkan Negara

Membina sesebuah ketamadunan sangatlah susah dan memerlukan pengorbanan masa, tenaga, wang ringgit dan sebagainya.

Namun, untuk meruntuhkannya cukuplah dengan sikap prejudis yang boleh menjadi duri dalam daging memusnahkan segalanya dengan sekelip mata.

Justeru, kita sama sekali tidak boleh memandang enteng, menilainya sebagai hal yang remeh kerana ini juga ibarat bom jangka yang boleh meletus pada bila-bila sahaja.

Keparahan sikap prejudis ini menjadi lebih buruk sekiranya ianya melibatkan ketenteraman dan keselamatan negara.

Perkataan ‘prejudis’ merujuk kepada Kamus Pelajar Edisi Kedua membawa maksud perasaan atau pendapat yang tidak berasas terhadap sesuatu kaum, agama dan sebagainya.

Sikap prejudis ini boleh berlaku kepada sesiapa sahaja membabitkan mana-mana individu perseorangan mahupun gerakan berkumpulan.

Negara kita telah mengharungi sejarah panjang berkaitan sikap prejudis ini yang akhirnya telah merugikan negara.

Sikap melampau ini tidak akan sama sekali menguntungkan mana-mana pihak. Oleh yang demikian, mengapa kita harus bersikap prejudis lagi?

Episod gelap negara dalam mendepani beberapa kelompok prejudis ini hingga mengheret negara ke fasa darurat, sebagai contoh, peristiwa 13 Mei 1969 yang membabitkan rusuhan perkauman dan pelbagai lagi episod duka negara.

Jika kita menyoroti lembaran sejarah tanah air, kita akan dapati bahawa sikap prejudis yang membara dalam diri, merebak dan tersebar kepada mereka yang lain melalui hasutan demi hasutan, meskipun sewaktu itu negara kita sudah ada Akta Hasutan sejak tahun 1948.

Isu prejudis perkauman ini bukanlah isu bermusim malah isu ini juga merupakan isu global yang melihatkan kepada kita bahawa beberapa buah negara maju juga berhadapan dengan isu krisis perkauman yang sama.

Puncanya apabila berlaku sikap prejudis antara kaum, agama dan bangsa.

Kita boleh menyaksikan serius atau tidak isu prejudis ini, pada tahun 1948, Parti Nasional Afrika telah memperkenalkan sistem aparteid yang telah memisahkan hak dan kewajiban rakyat antara mereka yang berkulit putih dan hitam.

Ini adalah diskriminasi terancang yang dibuat atas sikap prejudis.

Ekoran itu, muncullah tokoh-tokoh hebat Afrika Selatan bangkit dan menetang dasar aparteid ini seperti Nelson Mandela, Desmond Tutu dan Chris Hani.

Dunia barat juga tidak terkecuali berhadapan dengan golongan pelampau bersikap prejudis ini. Rekod terdekat, pada tahun 2020, dunia digegarkan dengan kes pembunuhan George Floyd yang berusia 48 tahun.

Beliau merupakan seorang lelaki warganegara Amerika dan berkulit hitam, telah menjadi mangsa keganasan rasis perkauman oleh seorang anggota polis di Minnesota, Amerika Syarikat.

Peristiwa tidak berhati perut ini telah mengejutkan seluruh rakyat berkulit hitam yang bangkit membantah tindakan tidak rasional tersebut.

Peristiwa ini juga telah memberi tamparan hebat kepada karakter suci dunia barat yang sering kali mendahului dunia memperjuangkan isu-isu kemanusiaan dan peradaban.

Rentetan daripada peristiwa demi peristiwa pergaduhan perkauman ini, besar faktornya adalah berpunca dari sikap prejudis yang tidak berkesudahan. Malah, sikap prejudis ini bertambah mekar berkembang kepada generasi ke suatu generasi.

Sudah pasti, kita sebagai warganegara yang menjunjung tinggi perlembagaan negara, yang menghayati prinsip Rukun Negara dan beramal dengan agama dan kepercayaan masing-masing, tidak mahu dan tidak rela melihat episod hitam negara berulang kembali.

Kebanyakan cakap-cakap orang di luar sana menyatakan kebimbangan mereka melihat generasi muda hari ini seakan termakan hasutan generasi terdahulu sehingga mengakibatkan sikap prejudis dalam diri mereka.

Kebimbangan ini ada asasnya apabila kita melihat dapatan kajian berkenaan kedudukan negara yang rasis yang telah dikeluarkan oleh Businesstech pada tahun 2019, kita dapati Malaysia berada di tangga ke-11.

Pelbagai culaan dan kritikan yang boleh kita lontarkan lagi bagi mengukuhkan lagi dapatan kajian ini, namun kedudukan ini memberikan isyarat ‘tidak sihat’ negara dalam konteks perpaduan nasional.

Seperti yang telah disebutkan, sikap prejudis ini boleh sahaja berlaku kepada mana-mana individu mahupun gerakan berkumpulan.

Bermula dengan hasutan dan fanatik terhadap sesuatu, secara tidak langsung telah menyuntik ideologi dan kefahaman yang salah, dan akhirnya memerangkap diri dengan sentimen perkauman dan agama.

Seruan kepada seluruh warga dunia, adalah menjadi kewajipan kita untuk bersama menolak sikap dan budaya prejudis ini biarpun datang dan terbit daripada mana-mana pihak.

Sesuatu yang salah, dengan beraninya kita harus katakan ia salah. Sesuatu yang benar, dengan beraninya kita harus katakan ia benar.

Dengan kesepaduan kita menolak sikap prejudis ini, secara langsung kita juga telah menolak budaya diskriminasi terhadap kaum, agama dan bangsa.

Media sosial bukanlah lesen kebebasan untuk kita menghancurkan masa depan negara dengan menyebarkan prejudis tidak bermaruah ini.

Mereka yang bergelar ahli politik, pendukung dan penyokongnya, para agamawan dan pengikutnya, para ahli akademik, pemimpin pelbagai lapisan masyarakat dan ramai lagi pihak mahupun individu perlulah mampu tampil menjadi ejen kepada perubahan ini dengan menolak sebarang sikap prejudis yang akan merugikan masa depan kita.

Muhammad Faidhi Azis
Ketua Rakan Hidayah Perlis

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Unlearning racial biases and prejudices in Malaysia

On 13th May 1969, the peaceful streets of Malaysia were tainted with the stench of massacre and blood. As if possessed by demons, citizens were brutally assaulted simply for the fact that they were from different races.

More than three decades later, Kampung Medan witnessed a repeat of the previous racial riots. The surrounding neighborhoods were wreaked with havoc and mayhem, and the riot resulted in six casualties.

Now, twenty years later, disharmony still exists in our developing country. There is still a huge gap between races either socially or economically.

Recently, debates about the quota system in tertiary education were brought up on social media. This conversation shines light on how racism and xenophobia are still ingrained in the minds of some citizens, where some netizens were insulting opponents of the quota system with words such as ‘pendatang’.

Even though the intention of the quota system is to reduce the economic gap between ethnic groups, it fails to prevent racial prejudices from spreading. There is still a sense of otherness in non-Malays and Malay supremacy is very much prevalent. To ensure unity and respect between Malaysians, citizens must unlearn the existing racial prejudices and biases.

In this context, we can learn from the implication of the brutal death of George Floyd in the USA, where the Black Lives Matter movement started calling for citizens to unlearn their prejudices and biases towards the black community.

One thing to remember here is that unlearning is a process that requires compassion and patience. There are three concrete steps in unraveling racial prejudices and biases:

Firstly, we have to admit that negative stereotypes and perceptions exist between ethnic groups. This step is crucial in the process of unlearning as we have to identify the problems in our society in order to take proper action against it.

Therefore, citizens must first reflect on their understanding of other communities. Citizens ought to also research the history of our nation and the culture of other races through books and other mediums to have a bigger picture of the situation.

2. Listen to the experiences of different ethnic groups

Now that we have managed to come to terms with the truth of the whole situation, the next step is to open our ears and listen to their perspectives. While our opinions do matter, we have to take into account the different experiences lived by other races.

For example, we must hear what non-Malays and non-Bumiputeras have to say about the quota system so that we can understand their point of view on this issue. This step is important so that we can take a holistic approach towards solving the whole situation.

This is the last step in unlearning racial prejudices and biases. After identifying the problem and listening to the experiences of people who matter, the next step is the application of what we have learned.

To illustrate this point, citizens can donate to marginalized ethnic groups, sign petitions to advocate for equality through the implementation of better laws and spread awareness about the mistreatments and discrimination of other races. This step is pivotal in narrowing the gaps and borders between communities whether socially or economically.

In essence, unlearning harmful racial stereotypes and biases is a critical move in bringing our citizens together. It must also be noted that the progression of our nation lies in our unity.

If we do not want to see a repeat of the racial riots in our history, we must cultivate patience and compassion in listening to and understanding each other.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pandemik membarah di negara Bollywood

Tragedi yang mengerikan dilaporkan di India sungguh menyentak seantero dunia ketika negara ini mengalami peningkatan mendadak dalam jumlah kes pandemik Covid-19 yang melanda.

Penularan di negara Bollywood ini sangat drastik dan jumlah kematian serta yang dirawat meningkat dengan ketara. Bukan hanya krisis domestik untuk India sahaja, tetapi krisis yang membimbangkan menular ke seluruh dunia.

Sebagaimana kata ketua saintis di Pertubuhan Kesihatan Sedunia (WHO), Dr Sumiya Swaminathan:

“Virus ini tidak mengenal batas, kewarganegaraan, usia, jantina atau agama serta apa yang berlaku sekarang di India, sayangnya, telah merebak di negara lain.”

Wabak ini telah mendedahkan bagaimana hubungan dunia, sekiranya sesebuah negara mempunyai tahap jangkitan yang tinggi, maka negara itu boleh menjadi pembawa virus dan merebak ke negara lain.

Tetapi kerisauan utama yang wujud adalah mengenai tingginya kadar jangkitan di India dan ketakutan terhadap strain (virus) baru yang muncul di India yang disebut B.1.617, hinggakan ada yang mengungkapkannya sebagai ‘mutan berganda’ kerana menggabungkan dua mutasi yang berbeza.

Dalam pada itu, terdapat beberapa bukti kajian makmal yang menunjukkan bahawa strain ini lebih mudah disebarkan, bahkan pada tahap yang kecil serta sesetengah antibodi juga sukar untuk mengawalnya. Namun, para saintis masih menilai sejauh mana penurunan imuniti dalam memerangi virus yang melanda ini.

“Saya rasa tidak ada bukti bahawa ia adalah ketegangan yang mengatasi sistem kekebalan tubuh. Namun, ia tidak bermaksud tidak dapat diatasi dengan vaksin,” kata Pengarah Inisiatif Genome Covid-19 di Wellcome Sanger Institute, Sr Jeff Barrett, baru-baru ini.

Realitinya, semakin besar jumlah kes jangkitan Covid-19 di suatu negara, semakin besar kemungkinan munculnya strain baru kerana setiap jangkitan tunggal memberi peluang kepada virus untuk berkembang, dan menurut sumber yang dipercayai, mutasi baru dapat menjadikan vaksin tersebut tidak efektif.

Pengarah Genome Consortium di United Kingdom, Profesor Sharon Peacock pula berkata:

“Cara untuk menghalang penyebaran strain virus yang muncul adalah dengan mencegah pembiakannya di dalam tubuh kita. Jadi, cara terbaik untuk mengawal strain baru pada masa ini adalah dengan mengawal penyebaran penyakit di peringkat global.”

Vaksinasi sedang berlangsung dengan sangat perlahan di India, sehingga kini hanya 10 peratus penduduk negara ini yang menerima dos pertama vaksin dan kurang dua peratus daripada jumlah vaksinasi yang ada.

Walaupun India adalah pusat pengeluar vaksin terbesar di dunia (Institut vaksin India), maka inilah juga menjadi penyebab lain mengapa peningkatan jumlah kes di India akan mempengaruhi seluruh dunia.

Pada Mac lalu, pihak berkuasa negara tersebut menghentikan sejumlah besar eksport vaksin Oxford dan AstraZeneca ketika jumlah jangkitan mulai meningkat.

Larangan itu termasuk vaksin yang ditetapkan untuk inisiatif Kovacs yang ditaja oleh Pertubuhan Bangsa-Bangsa Bersatu (PBB) untuk menyediakan vaksin ke negara-negara membangun dan miskin.

Global Vaccine Alliance (Gavi) dan rakannya mengambil inisiatif PBB mengatakan pada hari Isnin lalu, bahawa ia masih menunggu bilakah bekalan akan disambung semula dari India kerana tentunya akan mempengaruhi program vaksinasi di beberapa negara.

Oleh itu, menurut para pakar, banyak vaksin yang diusahakan oleh negara ini untuk meningkatkan pengeluarannya akan digunakan secara tempatan kerana keadaan buruk di negara tersebut kerana ini adalah yang pertama.

“Kami benar-benar perlu melipatgandakan vaksinasi secepat mungkin. Jika tidak, virus akan berusaha dan melakukan segala daya untuk terus menyebar dari seorang ke orang yang lain,” kata Swaminathan.

Di peringkat global pula, tidak ada tanda-tanda bahawa penyebaran wabak ini semakin surut kerana kelajuannya merebak dan mengancam satu negara demi satu negara.

Hakikatnya situasi di India adalah peringatan suram untuk dunia bahawa tidak ada antara kita yang akan bertahan dan selamat kecuali semua orang selamat.

WHO melaporkan bahawa strain coronavirus bermutasi di India telah dikesan di sekurang-kurangnya 17 negara antaranya Belgium, Switzerland, Greece dan Itali. Ketegangan ini telah menyebabkan krisis kesihatan yang belum pernah terjadi sebelumnya di India, bahkan di dunia.

India menjadi pusat wabak ini beberapa hari lalu dengan penyebaran strain bermutasi India yang merupakan negara paling ramai penduduk selepas China dan mencatatkan rekod tertinggi harian setiap hari.

Pada minggu lalu, India mencatatkan angka 352,991 kes baharu sehari hingga menyebabkan jumlah kematian tertinggi di dunia, selain merekodkan 2,812 kematian, jumlah tertinggi di negara itu.

India adalah negara keempat yang paling teruk terjejas akibat jangkitan dengan lebih 192,000 kematian. Seterusnya dilaporkan bahawa kematorium (tempat membakar mayat) telah beroperasi pada kelajuan yang sangat melampau beberapa hari ini.

Virus versi India ini dikategorikan dengan menggabungkan dua mutasi yang berbeza, yang menjadikannya mudah menembusi sistem imun, hingga mereka yang telah menerima vaksin dan telah pulih daripada Covid-19 ini dijangkiti semula dengan mudah.

Strain Coronavirus B.1.617 India yang ditemui itu dianggap sebagai mutan berganda kerana ia merangkumi dua mutasi pada tahap permukaan iaitu E484Q dan L452R.

Kedua-dua mutasi itu satu persatu yang diketahui sebelumnya kerana E484Q sama dengan versi E484K yang muncul di Britain, Afrika Selatan dan Brazil. Mutasi L452R juga terdapat dalam versi California, CAL.20C.

Tetapi yang membimbangkan sekarang ialah versi India ini yang merangkumi dua mutasi berganda, sesuatu yang belum pernah terjadi sebelum ini.

Sebenarnya negara itu tidak menangani pandemik yang melanda ini dengan cukup serius. Kerajaan  negara itu telah membenarkan SOP dilonggarkan dengan cepat serta acara besar-besaran turut dibiarkan berleluasa.

Tidak terkecuali rakyat negara itu yang merasakan pandemik ini sebagai sesuatu yang tidak memberi kesan kepada mereka, maka merebaklah virus itu dengan pantasnya.

Dengan jumlah kematian yang mendadak di India disebabkan oleh wabak tersebut, mayat mangsa dibakar secara besar-besaran. Namun menurut WHO, situasi ini membimbangkan kerana ia cepat merebak dan gejala penyakit di dalam tubuh mangsa lebih serius dan lebih lama.

Menurutnya lagi, dengan maklumat yang tidak mencukupi dan boleh dipercayai mengenai mutan berganda yang muncul di India ini, boleh jadi akan mengubah penilaian yang ada setelah mempunyai maklumat yang cukup dalam hal ini.

Mutasi ini juga berbahaya bagi orang yang telah divaksin atau yang telah pulih kerana mereka mungkin juga tidak terlindung daripada Covid-19 versi India  ini.

Walaupun begitu, pakar kesihatan dan ahli epidemiologi Parti Sosial Demokrat, Karl Lauterbach dalam tweetnya menunjukkan kajian baru dari India yang mengesahkan keberkesanan vaksin terhadap versi B.1.617.

Bagaimana pula kerajaan di negara kita menangani kenaikan kes yang berlaku kini? Janganlah sudah terhantuk baru terngadah. Bersikaplah dengan adil dalam penguatkuasaan, dan sikap ‘double standard’ antara golongan ‘kayangan’ dan rakyat marhaen perlu dihapuskan!

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


TPPA: Adakah Amerika akan menjajah Malaysia?

Cadangan perlaksanaan Perjanjian Perkongsian Trans Pasifik (TPPA) yang dibahaskan di Parlimen selama dua hari akhirnya telah diluluskan di Dewan Rakyat pada 26 Januari 2016. Reaksi susulan yang diterima daripada pelbagai pihak di negara ini dilihat berbeza-beza.

Ada pihak yang berasa gembira kerana merasakan bahawa TPPA mampu memastikan ekonomi negara akan terus maju sementara ada pihak yang berasa hiba kerana bagi mereka, perjanjian ini adalah salah satu daripada usaha Amerika Syarikat untuk menakluki negara-negara lain yang lemah termasuk Malaysia yang akhirnya akan mengakibatkan kesemua rakyat Malaysia menjadi mangsa penjajahan zaman moden.

Adakah tanggapan berkenaan penjajahan Amerika ini benar dan berasas? Terdapat dua perkara yang boleh mempersoalkan hujah di atas.

Pertama sekali ialah penentangan yang sangat kuat terhadap TPPA dalam kalangan individu dan organisasi penting di Amerika Syarikat sendiri. Jika TPPA sangat menguntungkan Amerika Syarikat, sudah tentu ia akan mendapat sokongan padu daripada semua lapisan masyarakat negara tersebut.

Namun sebaliknya didapati TPPA telah ditentang oleh berbagai pihak di Amerika Syarikat termasuk Hillary Clinton dan juga Donald Trump iaitu dua calon utama jawatan presiden Amerika dalam proses pilihanraya yang sedang berlangsung sekarang.

TPPA juga telah ditentang dengan hebat oleh sebuah organisasi yang sangat berpengaruh di Amerika iaitu AFL-CIO (American Federation of Labor and Congress of Industrial Organizations) iaitu sebuah kesatuan buruh yang dianggotai oleh 56 kesatuan dan mewakili lebih daripada 12 juta pekerja di Amerika Syarikat.

Organisasi ini merasakan bahawa perjanjian TPPA akan mengakibatkan banyak peluang pekerjaan berpindah dari Amerika (kerana kos buruh yang tinggi) ke negara yang kos buruhnya rendah (termasuk Malaysia).

Maka jelaslah di sini bahawa kebanyakan rakyat Amerika terutama sekali dalam kalangan pekerja dan golongan bawahan merasakan bahawa TPPA tidak akan menguntungkan mereka. Bahkan kerana itulah kedua-dua calon utama pilihanraya Presiden Amerika di atas juga menentang TPPA kerana mereka tahu pendirian ini akan membuat mereka lebih popular dalam kalangan pengundi Amerika.

Perkara kedua ialah sokongan yang sangat kuat kepada TPPA oleh banyak pihak di negara selain dari Amerika. Sebagai contoh di Malaysia, TPPA mendapat sokongan yang sangat kuat daripada Federation of Malaysian Manufacturers (FMM), Malaysian Textile Manufacturers Association (MTMA), Malaysian Knitting Manufacturers Association (MKMA), The Malaysian Plastics Manufacturers Association (MPMA) dan Malaysian Rubber Products Manufacturers’ Association (MRPMA) dan beberapa organisasi lain.

Di samping itu, beberapa pakar yang mewakili firma-firma dalam sektor minyak sawit negara juga telah menyuarakan sokongan kuat mereka terhadap perjanjian ini kerana manfaat yang bakal diperolehi. Jika kesannya amat buruk kepada negara, kenapakah pihak-pihak di atas begitu kuat menyokong pelaksanaan TPPA?

Persoalannya sekarang, siapakah sebenarnya yang akan mendapat manfaat dari TPPA ini? Jawapannya ialah bukan negara tertentu tetapi organisasi-organisasi perniagaan yang berdaya saing, tidak kira dari mana negara asal mereka.

Organisasi-organisasi ini biasanya adalah syarikat perniagaan yang besar-besar. Ada juga yang kecil dan sederhana yang berdaya saing atau berkait dengan operasi syarikat yang besar ini. Namun oleh kerana dana modal adalah penting dalam dunia perniagaan sekarang, kebiasaanya organisasi yang berdaya saing adalah yang mempunyai sumber dana yang besar.

Kaedah yang digunakan oleh organisasi perniagaan sekarang ialah ‘pengumpilan kewangan’ (financial leverage) di mana organisasi perniagaan akan menggunakan dana yang dipinjam daripada institusi kewangan untuk membiayai operasi mereka.

Dengan cara ini, sesebuah organisasi akan dapat mengembangkan saiz dan daya saing mereka dengan cepat melalui aktiviti yang tinggi kosnya seperti ‘R&D’, pengiklanan, logistik dan lain-lain. Pada masa yang sama, skala pengeluaran juga dapat dibesarkan dengan dana yang besar ini dan dengan itu, kos pengeluaran per unit akan dapat dikurangkan.

Oleh sebab itulah kita dapati dalam pelbagai sektor, firma yang mendominasi pasaran adalah firma yang bersaiz besar. Sebagai contoh, dalam sektor telekomunikasi, syarikat pengeluar telefon bimbit yang paling berdaya saing adalah syarikat gergasi seperti Samsung, Apple dan Lenovo.

Manakala dalam sektor automotif, firma yang mendominasi industri tersebut adalah Toyota Motor, Volkswagen, Daimler, BMW Group, Honda Motor dan General Motors (GM). Dalam sektor farmasutikal pula adalah Johnson & Johnson, Novartis, Roche dan Pfizer.

Walaupun jumlah jualan mereka besar, namun persaingan dalam kalangan firma gergasi ini sendiri sebenarnya adalah amat sengit serta risiko untuk menjadi muflis juga bertambah. Faktor utama ialah beban kewangan mereka yang juga amat besar.

Sebagai contoh, semasa krisis sub-prime berlaku di Amerika Syarikat pada tahun 2008, beban hutang GM ialah USD27 bilion (atau hampir RM120 bilion) dan akibatnya, ia hampir jatuh muflis sebelum diselamatkan oleh kerajaan Amerika.

Sekarang ini jumlah tanggungan GM adalah USD72 bilion manakala jumlah tanggungan semasa Toyota Motors pula ialah USD137 bilion. Bagi syarikat farmasutikal terbesar iaitu Johnson & Johnson, beban tanggungan syarikat pada masa ini ialah USD61.3 bilion.

Dengan tanggungan kewangan yang sebegitu besar, suasana perniagaan mempunyai risiko yang sangat tinggi. Jika pendapatan tidak mencukupi atau pasaran diambil oleh pesaing, firma yang pada suatu masa dominan dan kuat boleh tiba-tiba menjadi lemah seperti yang telah berlaku kepada syarikat telekomunikasi Blackberry dan Nokia, syarikat penerbangan Northwest Airlines, dan syarikat kereta Saab.

Kesemua nama tersebut pada suatu masa pernah masyhur dalam industri masing-masing tetapi akhirnya tumbang akibat kombinasi faktor kemerosotan pasaran dan beban kewangan yang besar.

Untuk mengelak daripada menerima nasib yang sama seperti syarikat-syarikat di atas, maka firma-firma gergasi akan berusaha bersungguh-sungguh untuk meluaskan pasaran mereka ke luar negara masing-masing sambil mempertahankan kedudukan pasaran di negara asal.

Hanya dengan cara ini sahaja mereka akan dapat memastikan hasil jualan yang besar diperolehi bagi menambahkan keuntungan supaya dapat membayar dividen yang memuaskan kepada pemilik saham syarikat mereka serta menjelaskan pinjaman atau tanggungan mereka.

Hakikat yang sama juga dihadapi oleh syarikat perniagaan tempatan yang berniaga di arena antarabangsa. Mereka juga memerlukan jualan yang besar melalui pasaran yang besar untuk memastikan keadaan kewangan mereka kukuh. Inilah sebab utama kenapa pengurusan mereka mendesak kerajaan Malaysia supaya melaksanakan perjanjian TPPA secepat mungkin.

Jika firma-firma gergasi juga dalam keadaan tertekan walaupun berdaya saing dalam arena perniagaan antarabangsa, maka siapakah yang sebenarnya mendapat keuntungan daripada pelaksanaan TPPA ini? Jawapannya ialah firma-firma di dalam industri kewangan kerana merekalah yang membekalkan pinjaman dana kepada semua syarikat gergasi antarabangsa tersebut.

Bayangkan jumlah bunga (atau interest) yang diperolehi oleh industri ini hasil dari hutang yang berjumlah ribuan bilion (atau trilion) yang ditanggung oleh syarikat gergasi dari kesemua dua belas negara yang terlibat.

Oleh itu, syarikat-syarikat kewangan, sama ada dari Malaysia atau dari Amerika, adalah juga pendokong utama kepada pelaksanaan TPPA nanti kerana perkembangan ekonomi di negara yang terlibat akan bermakna perkembangan keuntungan yang mendadak kepada mereka.

Sementara itu, yang akan merasa susah dan tertekan adalah golongan pekerja kerana suasana persaingan sengit akan memaksa syarikat-syarikat sentiasa berusaha untuk meminimakan kos sumber manusia dalam usaha memastikan daya saing mereka sentiasa kukuh.

Oleh yang demikian, senario pembuangan pekerja (kadangkala dipanggil `rightsizing’), pemotongan gaji, atau pekerja dipaksa bekerja lebih masa dengan bayaran yang sama akan berlaku lebih kerap dan meluas pada masa akan datang, termasuk dalam sektor yang pada mulanya mendapat manfaat daripada TPPA.

Satu lagi perkara yang tidak disedari oleh ramai orang ialah dalam sistem kewangan yang diamalkan di seluruh dunia sekarang, setiap kali transaksi pinjaman daripada firma perbankan berlaku, maka matawang akan tercipta.

Oleh itu, pinjaman yang berjumlah bertrilion yang dihulurkan kepada syarikat-syarikat gergasi itu (serta kepada pihak konsumer yang membeli produk mereka) juga akan menambahkan jumlah matawang sebanyak bertrilion juga ke dalam sistem kewangan negara-negara yang terlibat. Jumlah matawang yang banyak ini adalah sebenarnya punca utama kepada suasana inflasi atau kenaikan kos kehidupan.

Keadaan ini akan menambahkan kesengsaraan kehidupan kepada ramai pihak terutama sekali daripada golongan pekerja yang kurang mahir kerana biasanya pendapatan mereka tidak akan meningkat pada kadar yang sama dengan kenaikan kos kehidupan. Kesan ini telah dapat dilihat di negara-negara yang mempunyai sektor kewangan yang besar seperti Jepun dan Amerika.

Fenomena kenaikan kos kehidupan juga telah menular ke Malaysia. Langkah kerajaan mengenakan cukai GST serta keadaan pekerjaan yang tidak menentu membuat suasana bertambah teruk. Sepatutnya kerajaan dapat membantu jika ia mempunyai tabungan. Malangnya kerajaan kita telah gagal menabung semasa harga minyak tinggi dan pendapatannya lumayan.

Akibat daripada pengurusan kewangan yang tidak cekap, maka kerajaan sendiri sekarang berhutang sebanyak RM700 billion dan oleh itu, sebenarnya tidak mampu membantu kecuali dengan menambah kepada beban hutangnya yang sedia ada atau mengutip cukai tambahan daripada rakyat.

Pendek kata melalui TPPA, oleh kerana ianya dilaksanakan dalam sistem riba yang menjadikan industri hutang sebagai tunjang pertumbuhan ekonomi, maka secara umumnya ia akan mendatangkan keuntungan lumayan kepada segolongan kecil sahaja iaitu pengurusan atasan dan pemilik saham syarikat yang berdaya saing, serta pengurusan atasan dan pemilik saham dalam industri kewangan di negara-negara yang terlibat, terutama sekali pemilik saham dalam syarikat kewangan utama di Amerika Syarikat (seperti Goldman Sachs, Morgan Stanley, JPMorgan Chase, Bank of America Merrill Lynch, dan Citigroup).

Bagi kebanyakan golongan pekerja yang tidak mampu menyumbang kepada proses penambahan keuntungan syarikat atau tidak mempunyai kemahiran yang relevan kepada keperluan syarikat, mereka tidak akan dapat mengecapi manfaat secara langsung dari TPPA ini. Bahkan kehidupan mereka akan bertambah sengsara jika mereka di bawah belenggu hutang, sama ada mereka adalah rakyat Amerika Syarikat atau rakyat Malaysia.

Berdasarkan penjelasan di atas maka jelaslah bahawa TPPA tidak akan menyebabkan Amerika Syarikat menjajah Malaysia dan memonopoli semua perniagaan di Malaysia.

Apa yang akan berlaku ialah ianya akan mendedahkan Malaysia kepada suasana perniagaan yang sengit yang dimangkinkan oleh industri hutang, yang walaupun pada mulanya menghasilkan suasana perniagaan yang rancak dalam sektor tertentu, tetapi pada akhirnya akan menimbulkan pelbagai masalah-masalah ekonomi dan sosial dalam masyarakat.

Dengan kata lain, kesejahteraan dan kebajikan masyarakat jangka panjang bukannya ditentukan oleh terlaksana atau tidak terlaksananya TPPA. Sebaliknya, ia akan dapat dicapai apabila tiga unsur penting yang berikut wujud:

1. Suasana politik yang lebih demokratik dan telus agar pandangan-pandangan untuk kesejahteraan ummah dapat dibincangkan secara terbuka dan bebas serta mewujudkan peluang yang lebih baik dalam memilih kepimpinan politik yang amanah dan berhemah dalam menguruskan kewangan negara demi meminimakan pembaziran dan ketirisan.

2. Sistem ekonomi dan kewangan yang bebas daripada amalan riba, iaitu yang tidak menjadikan industri hutang sebagai sumber dana untuk membangunkan negara.

3. Sistem nilai masyarakat yang tidak materialistik, iaitu yang tidak menggalakkan ahli-ahli masyarakat mengejar kemajuan kebendaan semata-mata lantas menjadikan mereka senang terjebak ke dalam perangkap industri hutang.

Prof Dr Mohd Nazari Ismail
Ketua Biro Penyelidikan
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Lebih 51,000 Mangsa Banjir, Dua Negeri Pulih

SERI KEMBANGAN – Seramai 51,285 orang berlindung di pusat pemindahan sementara (PPS) yang melibatkan tiga negeri setakat 6 pagi hari ini, menurun 2,920 berbanding 54,205 pada jam 8 malam tadi.

Sementara itu, keadaan banjir di Selangor dan Negeri Sembilan pulih sepenuhnya. Johor terus mencatatkan jumlah mangsa tertinggi iaitu 47,655 orang diikuti Pahang (3,029) dan Melaka (801).

Di Johor, Jawatankuasa Pengurusan Bencana Negeri (JPBN) memaklumkan 15 lagi PPS dibuka, menjadikan jumlah keseluruhan 268 pusat beroperasi di kesemua 10 daerah setakat ini.

Menurut JPBN, Batu Pahat menjadi daerah paling teruk terjejas dengan 19,537 mangsa daripada 5,526 keluarga diikuti Segamat (11,044 orang daripada 3,271 keluarga), Kluang (4,830 orang/1,384 keluarga), Muar (4,127 orang/1,260 keluarga) dan Tangkak (3,180 orang/931 keluarga).

Dalam pada itu itu, jumlah mangsa banjir di Melaka meningkat kepada 601 orang daripada 148 keluarga setakat 6 pagi berbanding 595 orang daripada 147 keluarga pada 8 malam tadi.

Di Pahang, jumlah mangsa banjir dilaporkan meningkat kepada 3,029 orang di 22 PPS berbanding 3,014 orang malam tadi. Rompin merekodkan mangsa paling ramai iaitu 2,774 orang, manakala jumlah mangsa di satu PPS di Temerloh ialah 226 orang dan 29 lagi berada di sebuah PPS di Maran.

Di Selangor, Angkatan Pertahanan Awam Malaysia (APM) memaklumkan PPS di Sekolah Kebangsaan (SK) Merbau Sempak, Sungai Buloh ditutup secara rasmi petang semalam dan kesemua 13 mangsa daripada dua keluarga dibenarkan pulang ke kediaman masing-masing.

Di Negeri Sembilan, APM memaklumkan PPS SK Sungai Kelamah, Tampin ditutup pada 2.07 petang semalam, sekali gus menjadikan keadaan banjir di Tampin, Jempol dan Kuala Pilah pulih sepenuhnya susulan penutupan semua PPS di daerah itu.

Perdana Menteri, Dato’ Seri Anwar Ibrahim pada Ahad berkata bahawa Projek Rancangan Tebatan Banjir (RTB) terutama di Johor perlu disegerakan operasinya bermula Jun tahun ini bagi mengelakkan bencana banjir berulang pada masa akan datang.

“Banjir ini bukan kali pertama, bertahun-tahun dan di sini sudah dua kali banjir besar. Oleh itu, kita putuskan projek mahal RM600 juta atau lebih untuk RTB akan disegerakan. Itu kita lulus dan akan segerakan,” jelas beliau ketika sidang akhbar di Pusat Pemindahan Sementara (PPS) Sekolah Jenis Kebangsaan Cina Kampung Tengah, Segamat.

Tambahnya, penangguhan sementara projek RTB tempoh hari adalah kerana kerajaan tidak mahu peruntukan untuk bantu rakyat ada ketirisan atau kecurian.

“Kita perlu proses tender walau disegerakan. Semua projek RTB yang diluluskan harus semuanya beroperasi mulai Jun ini. Jadi tak boleh dilengahkan lagi,” katanya.

Berikutan bencana banjir yang melanda, Yayasan Ikram Malaysia turut membuka Tabung Bencana untuk meringankan beban mangsa melalui pautan http://billplz.com/tbencana.


Berlemah Lembut Dalam Mendidik Anak

Saban hari, masyarakat terus diledakkan dengan berita kejadian-kejadian menyayat hati yang dimuat naik di laman sosial berkaitan sikap ibu bapa yang kelihatan begitu ekstrem mendidik anak.

Anak yang terlalu nakal dihukum secara keterlaluan seperti dipukul sehingga lebam. Bukan sekadar itu, bayi yang masih dahagakan perhatian dan kasih sayang juga dibiarkan merengek selama berjam-jam.

Apabila tiada lagi kesabaran sebagai pertahanan, ada ibu bapa yang sanggup mencederakan anak. Allahul musta’an.

Terkasar bahasa dan tindakan mahupun terlepas kata-kata yang menyakitkan ketika mendidik, lazimnya ia sering sahaja berlaku dan dinormalisasikan sebagai suatu keadaan yang sama sekali tidak mengundang kesalahan.

Namun, tanpa kita mengetahuinya ia sebenarnya boleh meninggalkan kesan yang parah kepada anak-anak yang diasuh mengikut laluan kekerasan. Ini bukanlah kaedah yang tepat, tetapi lebih menyerupai perbuatan jenayah yang mesti ditangani serta merta.

Berapa ramai dalam kalangan ibu bapa yang menyayangi anak-anak dengan sepenuh jiwa dan berlemah lembut kepada anak-anak yang kian membesar?

Anak merupakan hadiah terbesar daripada Allah Taala yang dikurniakan kepada pasangan suami isteri. Anak adalah cahaya mata yang menceriakan suasana kediaman, mendamaikan fikiran yang sedang berkecamuk dengan masalah, mententeramkan hati menjadi tenang dan bahagia.

Berlemah lembut ketika membesarkan anak-anak ialah tuntunan dalam sunnah Nabi SAW. Malahan mengikut dalam sebuah hadis yang sahih, Nabi SAW menunjukkan pedoman yang cukup terbaik ketika melayani cucu-cucu baginda yang sangat aktif.

Abdullah bin Buraidah daripada ayahnya dia berkata, Rasulullah ﷺ tengah berkhutbah di tengah-tengah kami, tiba-tiba Hasan dan Husain radiallahuanhuma memakai dua baju yang berwarna merah. Kedua-duanya lalu terjatuh, Rasulullah ﷺ turun dari mimbar dan menggendong mereka lalu kembali ke mimbar dengan bersabda,

“Maha benar Allah atas firman-Nya: ‘Sesungguhnya hartamu dan anak-anakmu hanyalah sebagai cubaan.” (Al-Anfaal (8): 28).

Aku melihat kedua-dua anak ini terjatuh, maka aku tidak sabar hingga aku mempersingkatkan khutbahku.” [HR Abu Dawud, No. 1109, Sahih]

Hadis ini menerangkan mengenai sikap cucu baginda, Hasan dan Husain yang sedang terjatuh kerana bermain-main. Lalu, Rasulullah SAW berhenti sejenak untuk menggendong kedua-dua cucu baginda dan meneruskan kembali untuk berkhutbah.

Ini menunjukkan betapa Rasulullah SAW menyantuni cucu-cucu baginda dengan penuh kelembutan tanpa memarahi kedua-duanya.

Rasulullah SAW tidak menengking ataupun melontarkan suara yang memekikkan, sebaliknya baginda maklum terhadap sikap kanak-kanak yang masih belum arif memahami peraturan. Hadis ini membuktikan bahawa kita sebagai ibu bapa wajib berlemah lembut ketika mendidik anak-anak.

Memberi pelajaran kepada mereka ini ada proses yang perlu dilakukan secara bertahapan, tidak terburu-buru tetapi dibentengi oleh panduan dan juga hikmah.

Antaranya, seperti memukul dengan pukulan yang tidak keterlaluan ketika anak mulai lalai dalam menunaikan solat misalnya.

Menghukum juga dilakukan secara ala kadar, tanpa diikuti perasaan amarah yang boleh mengakibatkan berlakunya sesuatu hal yang buruk sehingga boleh melukakan anggota badan.

Berlemah lembut ketika mengajar anak-anak memahami ilmu pengetahuan dapat membantu ibu bapa menguruskan emosi dengan rasional, sekali gus anak-anak dapat mencontohi sikap yang diterapkan oleh kedua-dua ibu bapa yang baik dalam membajai anak sedari kecil.

Justeru, peranan kita sebagai ibu bapa perlu sejajar mengikut sunnah dalam mencorakkan anak-anak. Mereka perlu bijak memujuk anak-anak mematuhi arahan dan perintah agar tidak leka mengerjakan sesuatu perkara yang tidak sepatutnya dikerjakan oleh seorang Muslim.

Berdasarkan dalam satu petikan hadis juga menyatakan bahawa sikap lemah lembut merupakan sebahagian akhlak yang disukai Allah SWT dan wajarlah bagi setiap umat Islam tidak lupa menanamkan sikap mulia ini dalam kehidupan di dunia.

Daripada ‘Aisyah radilallahuanha isteri Rasulullah ﷺ berkata, Rasulullah ﷺ bersabda, “Sesungguhnya Allah mencintai lemah lembut dalam seluruh urusan.” [HR Bukhari, No. 6024]

Dunia kanak-kanak amat berkait rapat dengan hiburan dan permainan. Kecuaian adalah hal yang memang sinonim terjadi dalam kalangan kanak-kanak.

Kedegilan yang disamaertikan dengan peribahasa ‘dientak tak masuk, diumpil tak bergerak,’ boleh menyebabkan seorang individu mulai hilang kawalan, tetapi kita perlu sangat bertanggungjawab memandu anak-anak mengenali adab serta menangani permasalahan ini secara sihat.

Bayangkan sekiranya mereka mengalami trauma dan kemurungan akibat tindakan yang tidak berperikemanusiaan. Ini bukan sekadar membimbangkan kita, tetapi turut membahayakan nyawa anak-anak kerana senantiasa berada dalam ketakutan akibat diseksa setiap masa.

Sebagai kesimpulan, layaklah kita meletakkan diri sendiri sebagai role model buat anak-anak seperti mempamerkan hal-hal yang baik untuk anak-anak belajar, kerana mereka mudah mempelajarinya daripada tingkah laku yang ditonjolkan oleh orang tuanya.

“Anak-anak akan tumbuh dan terbentuk sesuai apa yang mereka pernah lihat dan alami. Jika mereka tumbuh dalam lingkungan yang diliputi oleh kasih sayang, kelembutan dan cinta, mereka akan tumbuh besar dengan membawa akhlak yang tenang, mulia dan luhur, yang memancarkan cinta dan kasih sayang kepada orang-orang di sekeliling mereka.

Namun, jika mereka tumbuh dalam lingkungan yang berkarakter keras dan kasar, mereka akan tumbuh dengan membawa karakter yang keras, suka membenci dan menjauhi orang yang bergaul bersamanya.”

[Pedoman Pendidikan Anak Menurut al-Quran dan Sunnah, hal. 347-348, Syeikh Khalid Abdurrahman Al-Ikk]

Syuhara Suriati adalah seorang penulis antologi, anekdot, artikel, puisi, majalah dan resensi buku.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


SMI Hidayah JB Johan RC Game Development Challenge

KUALA LUMPUR – Sekolah Menengah Islam Hidayah (SMIH), Johor Bahru telah dinobatkan sebagai johan pertandingan membangunkan aplikasi permainan, RC Game Development Challenge di Pusat Dagangan Dunia Kuala Lumpur (WTCKL).

Pertandingan anjuran RunCloud Education yang telah berlangsung pada 22 Oktober lalu bertujuan memupuk minat pelajar sekolah dalam pembangunan permainan.

Matlamat cabaran ini adalah untuk pelajar memahami cara permainan dibangunkan dan digunakan serta memupuk kreativiti. Dengan melengkapkan cabaran ini, para peserta akan mempunyai pemahaman yang menyeluruh tentang pembangunan permainan asas.

Tersenarai sebagai lima finalis dalam kategori yang dipertandingkan, pasukan SMIHJB yang diberi nama Mark 0.1 ini telah mencipta dan membangunkan sebuah aplikasi permainan bernama ‘Ocean’s Guardian.’

Pasukan ini disertai Mus’ab Amsyar Noor Fahmi, Rizq Nufail Mohd Nazri, Arissa Maisarah Mohamad Husaini dan Kawtsar Zamil Najwah yang merupakan pelajar Tingkatan 2 SMIHJB.

Mengalahkan empat lagi pasukan finalis lain iaitu MRSM Alor Gajah, MRSM Kuala Terengganu, MRSM Johor Bahru dan MRSM Batu Pahat, Mark 0.1 membawa pulang hadiah berupa wang tunai RM2,000, hamper iringan dan medal.

RC Game Development Challenge telah disertai lebih 100 buah kumpulan dari sekolah-sekolah seluruh negara termasuk 40 buah MRSM.

Diadili oleh juri profesional, 16 kumpulan telah terpilih untuk bersaing di peringkat separuh akhir sebelum lima finalis diumumkan untuk bersaing di peringkat akhir dalam acara Malaysia Techlympics @ JomLaunch!.

Peserta telah dibimbing oleh pakar dalam suasana yang lebih santai dan kasual di luar pembelajaran biasa dalam bilik darjah, serta mendapat pengalaman langsung dengan teknologi futuristik melalui kursus dan bengkel dalam talian ringkas yang memfokuskan pada pembangunan permainan dan pengkomputeran.

Selain itu, peserta akan dapat meningkatkan diri mereka dengan memperoleh pengetahuan dan kemahiran baharu yang berkaitan dengan industri pasaran semasa.

Terdahulu, SMIHJB turut meraih Naib Johan dan Tempat Ketiga dalam Pertandingan Skudai Robotic Challenge bagi kategori Sumo Robot anjuran Sekolah Menengah Kebangsaan Skudai yang telah berlangsung pada 19 Oktober lepas.

Ahmad Faiz Azhar Fahrol Fahmy, 13, dan Nabil Zamri Adnan, 13, dinobatkan sebagai Naib Johan manakala Abdullah Qaasim Mohd Saleh, 13, dan Naufal Aidi Zuraidi, 13, menduduki tempat ketiga.


Strok Haba: Tanda, Simptom dan Cara Pencegahan

Dehidrasi dan strok haba adalah dua penyakit berkaitan haba yang biasa tetapi boleh mengancam nyawa sekiranya tidak dirawat.

Setakat Ahad lepas, Kementerian Kesihatan Malaysia (KKM) merekodkan sebanyak 14 kes strok haba akibat cuaca panas.

Terdapat satu kes kematian strok haba di Kelantan yang melibatkan kanak-kanak berusia 11 tahun. Dijangkakan mangsa strok panas akan meningkat sehingga Ogos seiring dengan bahang cuaca panas yang dibawa oleh fenomena El Nino.

Justeru itu, masyarakat harus berwaspada dengan aktiviti harian bagi mengelakkan menjadi mangsa cuaca panas luar biasa yang sedang melanda negara.

Barangkali disebabkan sudah terbiasa dengan cuaca panas sepanjang tahun, maka situasi negara yang mengalami suhu kepanasan lebih daripada biasa mungkin tidak diambil berat oleh masyarakat. Bak kata pepatah, alah biasa tegal biasa.

Kelesuan haba disertai dehidrasi boleh membawa kepada strok haba sekiranya dibiarkan tanpa rawatan.

Dalam keadaan normal, semua orang kehilangan air badan setiap hari melalui peluh, air mata, pernafasan dan najis. Bagi orang yang sihat, kehilangan air ini digantikan oleh minuman dan makanan yang mengandungi air.

Apabila seseorang individu terdedah kepada matahari dan tidak minum air yang mencukupi secara berterusan, badan akan mengalami dehidraasi kerana kehilangan kandungan air dan garam badan penting, seperti natrium dan kalium.

Ini boleh membawa kepada simptom dehidrasi seperti keletihan, pening, sakit kepala, kulit kering berasa keliru, muntah, rasa loya dan sakit perut. Tanda-tanda ini harus diawasi sebelum melarat menjadi strok haba.

Jika seseorang mengalami simptom dehidrasi dan badan tidak berupaya lagi mengeluarkan peluh, suhu boleh meningkat mendadak ke paras yang merbahaya. Sekiranya dibiarkan, situasi ini boleh bawa kepada terjadinya strok haba.

Setiap individu boleh mengalami simptom strok haba yang berbeza. Gejala yang boleh berlaku adalah seperti pening, mual, sawan, halusinasi, fungsi otak terjejas, pengsan, tekanan darah rendah dan denyutan jantung menjadi laju.

Strok haba ialah penyakit haba tahap paling serius dan memerlukan rawatan segera bagi mengelakkan ia berlanjutan sehingga memudaratkan badan atau mengancam nyawa.

Sehubungan itu, tindakan Kementerian Pendidikan Malaysia (KPM) membenarkan para guru dan murid sekolah memakai pakaian sukan ke sekolah adalah langkah terbaik bagi membendung gejala yang boleh terjadi akibat gelombang haba yang memudaratkan kesihatan.

Langkah ini turut menjadi isyarat bagi ibu bapa untuk menjaga kebajikan anak-anak dengan membekalkan air minuman secukupnya serta tidak membiarkan anak-anak bermain di luar terlalu lama di bawah terik matahari.

Musim perayaan ini dibanjiri dengan undangan rumah terbuka dan jamuan raya. Seeloknya, rancang perjalanan dengan baik, pakai pakaian yang selesa, longgar dan minum air secara berkala bagi memastikan badan sentiasa cukup air.

Bekalan botol air minuman sepanjang perjalanan dapat membantu mengurangkan kehausan ketika musim panas.

Elakkan melakukan aktiviti di bawah pancaran matahari yang panas bagi tempoh yang lama. Amalkan pelindung haba seperti memakai topi dan payung. Pastikan pengudaraan beredar dengan baik di dalam rumah atau premis yang diduduki.

Beringatlah sentiasa dan ambil berat dengan kesihatan badan sekiranya mahu untuk menikmati kualiti hidup yang baik secara berterusan. Jangan sampai sikap lalai dan tidak acuh memberi akibat yang mengesani hidup sepanjang hayat.

Basmin Maarof
Pegawai Jabatan Komunikasi dan Media
Pertubuhan IKRAM Malaysia

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…